title: John Barnes (kirjailija)

text: Barnes on ollut kahdesti naimisissa; hänen toinen vaimonsa oli kirjailija Kara Dalkey. Vaikka hänen Million Open Doors -sarjan kaksi ensimmäistä kirjaa käsittelivät päähenkilön Giraut Leonesin avio-ongelmia, John Barnes on kiistänyt esitetyt väitteet, että tämä olisi ollut omien turhautumisiensa prosessointia fiktion keinoin, todeten muun muassa:


title: John Barnes (kirjailija)

text: "Todennäköisesti lukijat ja arvostelijat ovat hyväntahtoisesti olettaneet että ilmaisin tai purin jotain jota minun piti päästää ulos sisältäni, pikemmin kuin että tutkin jotain rumaa ihan itsensä takia kirjoissani Earth Made of Glass ja The Merchants of Souls, mutta ollakseni rehti kaikkia kohtaan, erityisesti entisille vaimoilleni, minun täytyy myöntää että kirjat kirjoitettiin rumien asioiden tutkimisen tähden, sekä joidenkin valtavan kauniiden asioiden, ihan vain itsensä takia. Rumat asiat noissa kirjoissa ovat siellä koska minua kiinnosti sen laatuiset rumat asiat; olen sittemmin siirtynyt toisiin laatuihin."


title: Suomen jääkiekkomaajoukkueen historia

text: Suomen miesten jääkiekkomaajoukkue on pelannut 1920-luvulta asti.


title: Suomen jääkiekkomaajoukkueen historia

text: Suomi pelasi ensimmäisen ja ainoan 1920-luvun jääkiekon miesten maaottelun 29. tammikuuta 1928, jolloin Ruotsi voitti lukemin 1–8. Harald Sundqvist teki Suomen ottelun ainoan ja samalla ensimmäisen maaottelumaalin. Suomen Jääkiekkoliitto perustettiin vuosi tämän jälkeen, eli vuonna 1929.


title: Suomen jääkiekkomaajoukkueen historia

text: Suomi pelasi 1930-luvulla osin sotien takia vain 11 maaottelua, ja tuloksena oli kaksi voittoa. Suomi pelasi kuitenkin ensimmäiset jääkiekon MM-kisansa 1939 Baselissa. Suomen päävalmentajana toimi tuolloin Erkki Saarinen, joka oli myös Suomen jääkiekkomaajoukkueen ensimmäinen päävalmentaja. Suomen joukkue hävisi MM-kisoissa 1939 kaikki ottelunsa.


title: Suomen jääkiekkomaajoukkueen historia

text:
1940-luvulla Suomi pelasi jo 23 ottelua eli noin kaksinkertaisen määrän kuin 1930-luvulla. Ottelumäärä oli kuitenkin yhä vähäinen, sillä jatkosota oli käynnissä vuosina 1941-1945. Suomi pelasi 1940-luvulla vain yksissä arvokisoissa: vuoden 1949 maailmanmestaruuskisoissa. Suomi sijoittui turnauksessa seitsemänneksi. Suomen kirkkain tähti oli tuolloin hyökkääjä Aarne Honkavaara, joka oli Leijonien tehokkain pelaaja turnauksessa. Suomen jääkiekkoliiton puheenjohtaja vaihtui 1940-luvulla kahdesti. Kauko Karvonen lopetti tehtävässään vuonna 1942 ja hänen tilalleen nimitettiin Otto Wuorio. Wuorio oli jääkiekkoliiton johdossa viisi vuotta ja hänen jälkeensä, seuraavaksi johtajaksi tuli Harald Roos, joka toimi tehtävässä vuodesta 1947 vuoteen 1952 asti.
Suomen päävalmentajina 1940-luvulla toimivat niin Erkki Saarinen, Risto Lindroos kuin Henry Kvistkin.


title: Suomen jääkiekkomaajoukkueen historia

text: Leijonat pääsivät ensimmäistä kertaa testaamaan taitojaan olympiakaukaloon. Oslossa tuloksena oli lopulta oli seitsemäs sija. Vuonna 1953 ottelussa Puolaa vastaan Suomen ykköstähti Aarne Honkavaara loukkaantui vakavasti ja joutui lopettamaan pelaaja-uransa. Suomi osallistui 1950-luvulla MM-kisoihin seitsemästi eli enemmän kuin koskaan ennen. Leijonien paras sijoitus MM-jäillä oli neljäs sija vuodelta 1957. Tuolloin päävalmentajana toimi Honkavaara, josta oli tullut miltei heti peliuransa päättymisen jälkeen Suomen maajoukkueen valmentaja.


title: Suomen jääkiekkomaajoukkueen historia

text: 1960-luvulla Suomi voitti ensi kertaa Kanadan, vieläpä selvin luvuin 8–2. Suomi oli ensi kertaa kaikissa jääkiekon MM-kisoissa ja jopa kolmesti olympiakaukalossa. Suomen taso oli parantunut ja Yhdysvallat voitettiin jopa 11–3 ja lähes voittamattomana pidetty Tšekkoslovakiakin 3–1. Suomen ensimmäinen jäähalli tuli Tampereelle 1965 ja samana vuonna järjestettiin ensimmäiset MM-kotikisat Tampereella. Tuolloin Suomen päävalmentajana toimi kanadalainen Joe Wirkkunen. Suomen puolustuksessa luuti varmaotteisesti nuori Jarmo Wasama, jota voitaneen pitää Suomen 1960-luvun ykköstähtenä, hyökkääjä Matti Keinosen ohella. Wasaman lupaava ura sai kuitenkin traagisen päätöksen, kun puolustaja kuoli 22-vuotiaana, auto-onnettomuudessa, vuonna 1966.


title: Suomen jääkiekkomaajoukkueen historia

text: Suomi voitti Neuvostoliiton 4–2 17. joulukuuta 1971 Izvestija-turnauksessa.


title: Suomen jääkiekkomaajoukkueen historia

text: Suomi olisi voittanut kotikisoissaan 1974 jääkiekon MM-kisoista pronssia tai ehkä hopeaakin, ellei olisi ollut Stig Wetzellin dopingkäryä. Käryn takia Suomi menetti MM-mitalin, vaikka kaikki vakuuttivat Wetzellin syyttömyyttä ja protestoivat. Neljäskin sija on tähän asti Suomen korkein sijoitus kotikisoissa. Mitalia jouduttiin odottamaan vielä 18 vuotta.


title: Suomen jääkiekkomaajoukkueen historia

text: 1976 Suomi osallistui ensimmäiseen Kanada-cupiin, mutta jäi kuudenneksi eli viimeiseksi voitettuaan vain naapurimaa Ruotsin. Turnauksessa maajoukkueessa esiintyi ensi kertaa ammattilaispelaajia.


title: Suomen jääkiekkomaajoukkueen historia

text: Vuonna 1978 myös ensimmäiset suomalaispelaajat siirtyivät Pohjois-Amerikkaan pelaamaan. Uudella mantereella oli tuolloin kaksi ammattilaisliigaa WHA ja NHL. Ensimmäisinä WHA-liigaan suuntasivat, Winnipeg Jetsin joukkueeseen, Veli-Pekka Ketola ja Heikki Riihiranta.


title: Suomen jääkiekkomaajoukkueen historia

text: 1980 Suomi oli Lake Placidin olympiakisoissa mukana mitalijahdissa viimeiseen otteluun asti, mutta jäi lopulta neljänneksi.


title: Suomen jääkiekkomaajoukkueen historia

text: Suomi järjesti kolmannet jääkiekon MM-kisansa 1982 ja sijoittui viidenneksi. Tapahtuma jäi vahvasti jääkiekon historiaan muun muassa Wayne Gretzkyn ainoana MM-esiintymisenä.


title: Suomen jääkiekkomaajoukkueen historia

text: Suomi voitti Calgaryssä ensimmäisen arvokisamitalin. Ennen viimeistä ottelua Neuvostoliittoa vastaan Suomi oli jo varmistanut pronssimitalin. Suomi voitti kuitenkin yllättäen "voittamattoman" Neuvostoliiton 2–1 ja ohitti Ruotsin nousten hopealle. Näin Leijonat voittivat päävalmentaja Pentti Matikaisen johdolla ensimmäisen arvokisamitalinsa. 1980-luvulla Suomi oli taas kaikissa jääkiekon MM-kisoissa ja olympialaisissa mukana.


title: Suomen jääkiekkomaajoukkueen historia

text: 1992 Prahan MM-kisoissa Suomi sai yllättäen ensimmäisen maailmanmestaruusmitalinsa edettyään loppuotteluun asti. Siellä Leijonat koki turnauksen ainoan tappionsa Ruotsille. Suomen sankari oli maalintekovireen löytänyt Jarkko Varvio.


title: Suomen jääkiekkomaajoukkueen historia

text: 1993 Suomen päävalmentajaksi tuli ruotsalainen Curt Lindström, jonka johdolla Suomi pelasi toisen kerran jääkiekon maailmanmestaruuskisojen loppuottelussa vuonna 1994 Kanadaa vastaan, mutta hävisi ottelun rangaistuslaukauskilpailussa. Suomi johti Milanossa pelattua ottelua pitkään, ja joukkueessa oli myös NHL-tähtiä kuten Los Angeles Kingsin Jari Kurri.


title: Suomen jääkiekkomaajoukkueen historia

text: Ruotsalainen valmentaja Curt Lindström kokosi yhtenäisen joukkueen, joka pelasi upeat MM-kisat ja voitti 56 vuoden odotuksen jälkeen maailmanmestaruuden Tukholman Globen-hallissa MM-kisoissa 1995 lyömällä Ruotsin 4–1 MM-finaalissa. Ville Peltonen teki ottelussa kolme maalia Ruotsin verkkoon, ja puolustaja Timo Jutila ampui ottelun lopullisesti ratkaisseen 4-0 maalin. Leijonien maalilla Jarmo Myllys pelasi hienon turnauksen. Suomen saaliina arvokisoista oli 1990-luvulla yksi kulta, neljä hopeaa ja kaksi pronssia.


title: Suomen jääkiekkomaajoukkueen historia

text: Vuoden 1998 Naganon Olympialaisissa Suomi voitti pronssia, ja päävalmentajana Lindströmiä seurasi Hannu Aravirta.


title: Suomen jääkiekkomaajoukkueen historia

text: 1990-luvulla epävirallinen Jääkiekon Euroopan mestaruus turnaus, Euro Hockey Tour perustettiin.


title: Suomen jääkiekkomaajoukkueen historia

text: 1990-luvulla Suomella oli monia nousevia tähtiä, kuten puolustajat Teppo Numminen sekä Janne Niinimaa ja hyökkääjät Ville Peltonen, Saku Koivu, Jere Lehtinen ja Teemu Selänne, joista kaikista tuli myöhemmin Leijonien runkopelaajia ja he kaikki pelasivat myös pitkän ja menestyksekkään NHL-uran.


title: Suomen jääkiekkomaajoukkueen historia

text: 2000-luvun ensimmäisellä vuosikymmenellä Suomi keräsi arvokisoissa mitaleita seuraavasti: 2000 MM-pronssi, 2001 MM-hopea (Suomi kärsi tappion jatkoajalla), 2004 maailmancupin toinen sija, 2006 olympiahopea ja MM-pronssi, 2007 MM-hopea sekä 2008 MM-pronssi. Olympialaisissa 2006 Suomi voitti kaikki ottelut loppuottelua lukuun ottamatta, jossa se hävisi Ruotsille 3–2. Vuoden 2007 MM-kisoissa Venäjällä Suomi kukisti välierissä ennakkosuosikki Venäjän, mutta hävisi finaalissa Kanadalle. 2008 MM-kisoissa Suomen NHL-pitoinen joukkue voitti MM-pronssia, kanadalaisen Doug Sheddenin toimiessa päävalmentajana.


title: Suomen jääkiekkomaajoukkueen historia

text: Vuonna 2003, MM-kisat järjestettiin Helsingissä, ja Suomi lähti kovin tavoittein metsästämään kisoista historiansa toista MM-kultaa. Joukkue vilisi NHL-tähtiä, kuten Teemu Selänne, Saku Koivu sekä Juha Ylönen, jotka eivät kuitenkaan pystyneet auttamaan Leijonia mitalipeleihin, sillä Suomi romahti puolivälierä-ottelussa Ruotsia vastaan, ja hävisi ottelun 5-6, johdettuaan jo 5-1.


title: Suomen jääkiekkomaajoukkueen historia

text: 2010-luvun Suomi aloitti saavuttamalla Vancouverin olympiakisoista pronssia Jukka Jalosen toimiessa joukkueen päävalmentajana. Joukkueen sisäinen ilmapiiri oli kuitenkin hieman heikko.


title: Suomen jääkiekkomaajoukkueen historia

text: Vuonna 2011 Suomi voitti historiansa toisen maailmanmestaruuden Slovakiassa järjestetyissä, vuoden 2011 maailmanmestaruuskilpailuissa. Edellisestä, vuoden 1995 maailmanmestaruudesta, oli kulunut jo 16 vuotta. Varovaisesti aloittanut Suomi ratkaisi useita otteluita edukseen vasta rangaistuslaukauskilpailuissa. Välierässä Suomi voitti Venäjän 3–0 ja ottelun aikana ja sen jälkeen puhutti erityisesti hyökkääjä Mikael Granlundin tekemä niin sanottu ilmaveivimaali. Bratislavan Samsung Arenalla käydyssä loppuottelussa Suomi sai vastaansa Ruotsin, kuten vuoden 1995 kisoissakin. Suomi voitti ottelun lukemin 6–1 tehtyään kolmannessa erässä viisi maalia. Jarkko Immonen voitti turnauksen pistepörssin ja valittiin kisojen tähdistöjoukkueeseen. Finaalin ratkaisumaalin iski Petteri Nokelainen ja Leijonien kapteenina toimi Mikko Koivu. Kotimaassa maailmanmestareille järjestettiin noin 100 000 ihmisen yleisön läsnä ollessa kultajuhlat Helsingin kauppatorilla.


title: Suomen jääkiekkomaajoukkueen historia

text: Vuonna 2012 MM-kisat järjestettiin Suomessa ja Ruotsissa, mutta Suomella oli kisojen päävastuu. Joukkueen päävalmentajana toimi edellisvuosien tapaan Jukka Jalonen ja myös kapteeni oli sama, Minnesota Wildin sentteri, Mikko Koivu. Suomi sijoittui kisoissa neljänneksi häviten ensin välierissä mestaruuteen yltäneelle Venäjälle 6-2 ja pronssiottelussa Tšekille 3-2.


title: Suomen jääkiekkomaajoukkueen historia

text: Vuoden 2013 MM-kisat järjestettiin jälleen Suomen ja Ruotsin kesken, mutta tällä kertaa Ruotsilla oli päävastuu. Leijonien kisajoukkueessa oli useita ensikertalaisia, ja joukkuetta ivattiin usein "puulaakijoukkueeksi". Leijonat eteni kuitenkin välieriin, jossa toinen isäntämaa ja kisojen voittaja Ruotsi otti 3-0 voiton. Pronssiottelussa Suomi hävisi tiukan Yhdysvalloille voittolaukauskilpailussa 3-2 jääden edellisvuoden tapaan neljännelle sijalle. Kisoihin päättyi myös Jukka Jalosen maajoukkuevalmentaminen.


title: Suomen jääkiekkomaajoukkueen historia

text: Keväällä 2014 valmentajana toimi Erkka Westerlund, joka oli luotsannut maajoukkuetta myös vuosina 2004-2007. Näytön paikka oli Sotsin olympialaiset, joissa Suomi saavutti pronssia. Kisoihin päättyi Teemu Selänteen, Kimmo Timosen ja Sami Salon maajoukkueura.


title: Suomen jääkiekkomaajoukkueen historia

text: Samana olympiakeväänä pelattiin MM-kisat, joihin Westerlund kokosi joukkueen, jossa oli peräti 15 ensikertalaista. Suomi hävisi kisoissa kaksi ensimmäistä peliään Latviaa ja Venäjää vastaan. Suomi oli vaarassa sijoittua huonoimmalle sijalle sitten vuoden 1955 MM-kisojen, mutta Latvian hävittyä alkusarjassa kaksi viimeistä peliään Suomi saavutti puolivälieräpaikan. Siellä kaatui Kanada lukemin 3-2, ja välierissä Tšekki luvuin 3-0. Suomi eteni loppuotteluun, jossa vastaan tuli Venäjä, jota ei oltu vielä kertaakaan aikaisemmin kohdattu arvokisojen finaalissa.


title: Suomen jääkiekkomaajoukkueen historia

text: Vuoden 2016 MM-Kisoissa Suomi sai lukuisia NHL-vahvistuksia ja lähti turnaukseen kovilla odotuksilla varustettuna. Suomi voittikin turnauksessa kaikki pelaamansa pelit lukuun ottamatta finaalia jossa Kanada kukisti Suomen lukemin 2-0. Turnauksen parhaaksi hyökkääjäksi sekä parhaaksi pelaajaksi valittiin Patrik Laine.


title: Claire Waldoff

text: Claire Waldoff (21. lokakuuta 1884 – 22. tammikuuta 1957) oli saksalainen viihdelaulaja.


title: Claire Waldoff

text: Waldoff oli 11-lapsisen majatalonpitäjän seitsemäs lapsi. Hän muutti Berliiniin vuonna 1907. Vähitellen hän saavutti suosiota kabareetähtenä. Hän lauloi Berliinin murteella ja pukeutui solmioon ja lippalakkiin kuin pojat. Hänen huippuaikansa alkoi 1926, jolloin hän esiintyi Berliinin suurimmissa varieteeteattereissa, Wintergartenissa ja myöhemmin Scalassa. Kun hän esiintyi ensi kertaa Scalassa 1932, kaikki 1 200 paikkaa oli myyty loppuun viikkokausiksi. Vaikka oli heinä–elokuu ja lämpötila salissa yli 30 astetta, jokaisen kappaleen jälkeen hän sai valtavat suosionosoitukset. Hän esiintyi myös yhdessä silloin vasta nousevan tähden, Marlene Dietrichin kanssa. Waldoffin äänilevyt olivat suosittuja radiossa. Hän levytti noin 300 kappaletta.


title: Claire Waldoff

text: Waldoffin elämänkumppani oli Olly von Roeder, korkea-arvoisen upseerin ja näyttelijä-äidin tytär. Roeder oli yksi lesbo-Berliinin keskushahmoja. Heillä oli oma asunto Regensburger Straße 33:ssa. Siitä oli vain kivenheiton matka kuuluisaan ”hermafrodiittibaariin” Eldoradoon. Paikka tunnettiin taiteilijoiden ja homojen ja lesbojen kohtauspaikkana.


title: Claire Waldoff

text: Saksan kansallissosialistisen työväenpuolueen noustua valtaan 1933 hänellä oli jonkin aikaa esiintymiskielto, mutta se peruttiin. Waldoff oli esittänyt kansallissosialisteille kaikki tarpeelliset asiakirjat rodullisesta puhtaudestaan, mutta häntä pidettiin epäilyttävänä (kommunistina), kun hän oli osallistunut esimerkiksi Punaisen Ristin hyväntekeväisyyskonsertteihin köyhien lasten hyväksi. Hitler-Jugendin nuoret yrittivät häiritä hänen konserttejaan. He tunkeutuivat sisään ja huutelivat: ”Saksan miehet ja naiset, miksi kuuntelette tuollaista?” Waldoffin kerrotaan huutaneen takaisin: ”Tietenkin he haluavat kuulla, sen takia he ovat tulleet tänne.”


title: Claire Waldoff

text: Vuonna 1936 Joseph Goebbels kielsi radio- ja filmiesiintymiset, koska hän asui yhdessä naisen kanssa. Sen jälkeen hänellä oli vain muutama julkinen esiintyminen. Sodan aikana hän kuitenkin kelpasi taas viihdyttämään rintamasotilaita.


title: Claire Waldoff

text: Myöhemmin 1930-luvulla Waldoff ja Roeder hankkivat eteläisimmästä Saksasta pienen talon, jossa he asuivat loma-aikana ja sodan loppuvaiheessa. Heillä oli sodan loppuvaiheessa Berliinin asunto Nördlinger Straße 3:ssa, mutta se tuhoutui täysin pommituksessa.


title: Claire Waldoff

text: Sodan jälkeen hän ei esiintynyt kuin muutaman kerran. Saksan valuuttauudistus vei hänen kaikki säästönsä, ja hän köyhtyi. Valtio myönsi hänelle pienen kunniaeläkkeen. Waldoff kuoli sydänkohtaukseen 1957. Elämänkumppani Roeder jäi asumaan heidän taloonsa ja kuoli 7. heinäkuuta 1963.


title: Barrington J. Bayley

text: Barrington John Bayley (9. huhtikuuta 1937 – 14. lokakuuta 2008) tunnettiin parhaiten äärimmäisen kekseliäänä tieteiskirjailijana jonka teokset sekä romaanimuodossa että lyhyenä proosana luovat metafyysisiä aiheita ja perinteistä tieteiskirjallisia teemoja yhdistäviä kudelmia.


title: Barrington J. Bayley

text: Bayley syntyi Birminghamissa Englannissa. Häntä luonnehditaan yleisesti aliarvostetuksi ja visionääriksi. Häntä pidettiin sellaisten tunnettujen kirjailijoiden kuin Brian Stablefordin ja Bruce Sterlingin merkittävänä innoittajana. Yhdessä J. G. Ballardin ja pitkäaikaisen ystävänsä Michael Moorcockin kanssa (joka toi häntä merkittävästi esille ja auttoi alkuun roolissaan New Worlds -lehden päätoimittajana), he muodostivat kolmikon joka otti tehtäväkseen mullistaa perinteisen tieteiskirjallisuuden kenttä. Heistä kolmesta Bayley oli ehkä mielikuvitukseltaan rikkain, mutta vähimmälle suosiolle päässyt. Monesti häntä on syytetty heikosta luonnekuvauksesta ja huolimattomasta kynäilystä, mutta nämä heikkoudet on helppo ohittaa vallattoman ja innostavan räiskyvän "äijä-avaruusoopperan" ansiosta.


title: Avaruuslintu

text: Avaruuslintu oli suomalainen lauluyhtye joka levytti 1970-luvulla Love Records -levymerkille.


title: Bablers

text: Bablers on lauluyhtye, joka julkaisi The Beatles-vaikutteisen esikoisalbuminsa "What’s All About" vuonna 1980. Yhtyeen keskushahmo on Arto Tamminen, joka muun muassa oli säveltänyt kaikki levyn kappaleet. Esikoisalbumilla kokoonpanoon kuuluivat Tammisen (laulu, kitara, sello, koskettimet) lisäksi Janne Haavisto (rummut, lyömäsoittimet, taustalaulu), Mikko Lankinen (kitara, taustalaulu) ja Juha Mieskonen (basso, laulu kappaleella "McKinley’s Birthday Party", taustalaulu). Kahdeksankymmentäluvun alkupuolella Bablers julkaisi vielä singlen "Suddenly" / "Day by Day" (1982), jolla Tammisen lisäksi soittivat Pentti Ukkonen (basso, laulu), Mika Saksela (rummut) ja Hannu Nurkka-Tuorila (koskettimet).


title: Bablers

text: Bablersin uusi tuleminen sai alkunsa, kun Arto Tamminen (laulu, kitara, piano, kosketinsoittimet, sello), Janne Haavisto (rummut, lyömäsoittimet), Pekka Gröhn (basso, haitari, piano, urut) ja Hannu Pikkarainen (kitara) vuonna 1998 levyttivät albumin "Like the First Time". Levy ilmestyi jo samana vuonna Japanissa, mutta Suomessa vasta kahta vuotta myöhemmin. Osa levyn kappaleista oli jo aiemmin julkaistu suomenkielisinä, esimerkiksi "You Are the One for Me" oli Tammisen soolokappale "Perhosia mahassa" vuodelta 1997 ja "Together Forever" Samuli EdelmanNin levyttämä "Ihana ilta" vuodelta 1994.


title: Simpsonit (2. tuotantokausi)

text: Simpsoneiden 2. tuotantokausi käynnistyi Yhdysvalloissa 11. lokakuuta 1990 jaksolla "Bart Gets an F", jonka nimisuomennos on Ihme. Kyseisen jakson ensiesitys sai ruudun ääreen enemmän katsojia kuin mikään muu jakso. Kausi käsittää 22 jaksoa. Suomessa se käynnistyi 9. joulukuuta 1991. Tämä kausi nähtiin ensimmäisen kerran tuotantokoodin loppuosan numeroiden mukaisessa järjestyksessä, vaikka Yhdysvalloissa jaksojen järjestystä verrattuna tuotantokoodiin oli sekoitettu, eli Suomessa jaksot nähtiin eri järjestyksessä.


title: Simpsonit (2. tuotantokausi)

text: Kausi julkaistiin DVD:llä Euroopassa ja Australiassa 8. heinäkuuta ja Yhdysvalloissa 6. elokuuta 2002.


title: Simpsonit (2. tuotantokausi)

text: Jaksoissa vierailevat Marcia Wallace, Harvey Fierstein, James Earl Jones, Tom Poston, Tony Bennett, Alex Rocco, Phil Hartman, Larry King, George Takei, Jon Lovitz, Danny DeVito, Tracey Ullman, Audrey Meadows, Ringo Starr, Dustin Hoffman, Cloris Leachman ja Daniel Stern.


title: Bardit

text: Bardit on Hyvinkäältä kotoisin oleva lauluyhtye, jonka tyyleinä ovat folk- ja laulelmamusikki. Yhtye säestää itseään akustisin soittimin ja esittää muun muassa Aale Tynnin, Oiva Paloheimon, Einari Vuorelan, Kaarlo Sarkian, Larin-Kyöstin, V. A. Koskenniemen, Hilja Haahden ja Laura Virkin runoihin tekemiään lauluja. Säveltäjinä ovat olleet yhtyeen jäsenet Ilmo Häkkinen, Seppo Nurminen ja Keijo Kupiainen.


title: Bardit

text: Bardit toimi aktiivisesti keikkaillen ympäri Suomea 1971–1978, esiintyi usemman kerran televisiossa, teki useita radio-ohjelmia Yleisradiolle ja piti oman konsertin Kaustisen kansanmusiikkijuhlilla vuonna 1974. Yhtye oli mukana myös perustamassa Sepän Soitto -kansanmusiikkitapahtumaa Mäntsälään 1973. Yhtye levytti vuonna 1972 singlen ”Paimenet” (V. A. Koskenniemi) ja ”Lapsen lailla” (Hilja Haahti) sekä vuonna 1975 LP-levyn "Hovirunoilija" (EMI).


title: Bardit

text: Yhtyeen jäähyväiskonsertti oli Hyvinkään yhteiskoululla 2. huhtikuuta 1978, josta tupla-CD:n toinen levy on editoitu ja sitten masteroitu Finnvox-studiolla.


title: Bardit

text: Bardien ehkä tunnetuin kappale on Oiva Paloheimon runoon Ilmo Häkkisen säveltämä ”Lähtevien laivojen satama”, jota soitettiin radiossa varsin usein. Siitä on tehty vuosien mittaan useampia sovituksia.


title: Hanna-Riikka Siitonen

text: Hanna-Riikka Siitonen (13. marraskuuta 1970 Helsinki – 23. heinäkuuta 2018 Helsinki) oli suomalainen laulaja ja näyttelijä, joka tuli tunnetuksi 1990-luvulla Taikapeili-yhtyeen toisena jäsenenä. Hän näytteli TV2:n sarjassa "Uusi päivä". Koulutukseltaan Siitonen oli teatteritaiteen maisteri.


title: Hanna-Riikka Siitonen

text: Siitonen esiintyi teatterissa, musikaaleissa, televisiossa ja radiossa. Hän toimi myös "Idols"-ohjelman laulunopettajana.


title: Hanna-Riikka Siitonen

text: Siitonen aloitti pianon- ja viulunsoiton kuusivuotiaana Itä-Helsingin musiikkiopistossa. Myöhemmin hän kiinnostui myös tanssista ja teatterista ja hakeutui Kallion ilmaisutaidon lukioon. Hän jatkoi opiskeluaan Oulunkylän Pop & Jazz Konservatoriossa, josta valmistui laulunopettajaksi. Opiskelut jatkuivat Turun taiteen ja viestinnän oppilaitoksessa vuonna 1993. Siitonen valmistui musiikkiteatteri-ilmaisun ohjaajaksi. Vuonna 1996 Siitonen pääsi Teatterikorkeakouluun ja valmistui vuonna 1998 teatteritaiteen maisteriksi.


title: Hanna-Riikka Siitonen

text: Vuonna 1994 Siitonen perusti yhdessä ystävänsä Nina Tapion kanssa Taikapeili-yhtyeen. Duo julkaisi yhteensä kolme albumia. Näistä kaksi ensimmäistä albumia olivat suuria menestyksiä. Siitonen lauloi taustoja lukuisille artisteille ja esiintyi musikaaleissa. Hän kiersi Kabbas Abbaa -show'n mukana muun muassa Musiikkiteatteri Palatsissa ja Musiikkiteatteri Koitossa. Hän oli myös mukana Musiikkiteatteri Palatsin Finnhitz-show'ssa. Siitonen toimi Idols-ohjelmassa laulunopettajana ja taustalaulajana finaalilähetyksissä. Hän opetti laulua Skene (Step Up) -musiikkiteatterikoulussa. Siitonen toimi myös lauluntekijänä niin Taikapeili- kuin AiA-yhtyeissä. Lisäksi hän toimi musiikkituottajana ja lauluntekijänä Vihreät valot -yhtyeelle, jonka jäsenistö koostui Uusi Päivä -sarjan nuorista näyttelijöistä.


title: Hanna-Riikka Siitonen

text: Siitonen näytteli vuosina 2010–2018 Lisbeth "Lissu" Kanervaa Yle TV2:n "Uusi Päivä" -draamasarjassa.


title: Hanna-Riikka Siitonen

text: Siitosen vanhemmat ovat viihdetaiteilija Matti "Fredi" Siitonen ja Helsingin kaupunginjohtajan virasta eläkkeelle jäänyt ylipormestari Eva-Riitta Siitonen. Hän oli naimisissa näyttelijä-ohjaaja Janne Virtasen kanssa. He olivat yhdessä vuodesta 2000 ja avioituivat kesäkuussa 2003. Heillä on yksi tytär, Vieno Virtanen (s. 2006), joka on myös näytellyt Uudessa päivässä.


title: Hanna-Riikka Siitonen

text: Siitonen sairasti vuodesta 2000 lähtien kilpirauhassyöpää. Hän kuoli Terhokodissa Helsingissä heinäkuussa 2018.


title: Hanna-Riikka Siitonen

text: Levyllä kappale 1 "Suomiäidin pullolapset" ja kappale 14 "Kaardemummot" yhdessä Fredin kanssa, kappale 5 "Nainen on alaston ase" yksilölauluna sekä kappale 10 "Ilokatu" yhdessä Heikki Kinnusen kanssa.


title: Beat (yhtye)

text: Beat oli suomalainen syksyllä 1979 Turussa perustettu iskelmälauluyhtye. Yhtye edusti Suomea vuoden 1990 Eurovision laulukilpailussa ruotsinkielisellä kappaleellaan "Fri?" (säv. Jan Engblom, Kim Engblom, Tina Krause, san. Stina Engblom-Colliander), joka sijoittui jaetulle viimeiselle sijalle.


title: Beat (yhtye)

text: Vuonna 1980 Beat sijoittui jaetulle ensimmäiselle sijalle Kokkolassa järjestetyssä Nuorten Taidetapahtumassa. Kesällä 1981 yhtye julkaisi ensimmäisen singlensä ”I’m Tried” / ”Every Day” osittain omakustanteena. Samana syksynä Beat sijoittui toiseksi "Syksyn Sävelessä" kappaleella ”Tulevaisuuden lapset”. Helmikuussa 1982 ilmestyi Beatin englanninkielinen debyyttialbumi "A Hope For Peace" Selecta-levymerkin kautta. Syksyllä 1985 yhtye esiintyi Syksyn Sävelen satoa -ohjelmassa esittäen kappaleen ”Suuri hiljaisuus”. Kevään 1988 Euroviisukarsinnoissa Beat lauloi Timo ja Jonna Tervomaan taustakuorona.


title: Beat (yhtye)

text: Vuonna 1990 Beat edusti Suomea Jugoslavian Zagrebissa pidetyissä Euroviisuissa. Lopputuloksena oli viimeinen sija yhdessä Norjan kanssa. Viisukarsinnoissa Beat yhdessä Kari Kuivalaisen ja Robin Wikmanin kanssa esitti toisenkin kappaleen, R.E.L.S.-ryhmän tekemän balladin ”Yön poika”. Tämä kappale esitettiin kuitenkin yhtyenimellä Robinson & Apollo 16. Kuivalainen ja Wikman olivat Beatin mukana myös ”Fri?”-kappaleella. Keväällä 1990 yhtyeen euroviisu julkaistiin singlenä, singlen B-puolella oli laulun englanninkielinen versio nimellä ”Free?”. Samoin yhtyeeltä ilmestyi uransa toistaiseksi viimeinen albumi "Beat". Tämä jälkeen Beat keikkaili esiintyen muun muassa Ruotsissa, Neuvostoliitossa, Turkissa ja Unkarissa. Se osallistui vuonna 1991 Moskovan kansainväliseen laulukilpailuun, jossa sijoittui kolmanneksi. Beat lopetti toimintansa vuonna 1992 ja on sen jälkeen esiintynyt satunnaisesti.


title: Beat (yhtye)

text:
Alkuperäiskokoonpano:
Myöhemmin yhtyeessä olivat mukana myös kitaristi Anders Östling ja kosketinsoittaja Harri Rehnberg. Kim Engblom on kansanedustaja Janina Anderssonin puoliso.. Harri Rehnberg työskentelee nykyisin pörssimeklarina New Yorkissa. Tina Krause (oik. Christina Krause) on kognitiotieteen emeritaprofessori Helsingin yliopistossa.


title: Tatjana Nikolajeva

text: Tatjana Petrovna Nikolajeva (; 4. toukokuuta 1924 Bežitsa, Brjanskin alue, Neuvostoliitto – 22. marraskuuta 1993 San Francisco, Yhdysvallat) oli venäläinen pianisti, säveltäjä ja musiikinopettaja.


title: Tatjana Nikolajeva

text: Nikolajeva syntyi Brjanskin alueella Bežitsassa. Hän aloitti pianonsoiton 3-vuotiaana ja valmistui Moskovan konservatoriosta 1948 opettajinaan Aleksandr Goldenveizer (piano) ja Jevgeni Golubev (sävellys). Nikolajeva voitti vuonna 1950 Johann Sebastian Bachin kuoleman 200-vuotispäivän kunniaksi pidetyn pianokilpailun Leipzigissa. Hän tapasi Dmitri Šostakovitšin, joka omisti Nikolajevalle 24 preludia ja fuugaansa op. 87.


title: Tatjana Nikolajeva

text: Nikolajeva opetti Moskovan konservatoriossa vuodesta 1959. Hänestä tuli professori 1965. Hän teki uransa aikana yli 60 levytystä, joihin kuuluu mm. Bachin ja Ludwig van Beethovenin teoksia. Hän teki myös kansainvälisiä konserttikiertueita.


title: Tatjana Nikolajeva

text: Nikolajevan kolmas levytys Šostakovitšin 24 preludista ja fuugasta voitti vuonna 1991 Gramophone-palkinnon. Hänen omiin sävellysteoksiinsa kuuluu pianokonsertto, trio pianolle, huilulle ja alttoviululle, preludeja sekä jousikvartetto.


title: Leikarit

text: Leikarit on kansanmusiikkiyhtye pääkaupunkiseudulta. Yhtye aloitti vuonna 1975.


title: Erja Häkkinen

text: Erja Häkkinen (o.s. Honkanen) (s. 28. lokakuuta 1961 Sippola) on suomalainen televisiojuontaja, malli ja matkaopas, jonka entinen aviomies on F1-maailmanmestari Mika Häkkinen. Syksyllä 2008 Erja oli julkisuudessa Nelosen tv-sarjassa "Operaatio Maa", jossa hän osallistui yhdessä muusikko Martti Syrjän kanssa tuulimyllyprojektiin Madagaskarilla.


title: Erja Häkkinen

text: Mika Häkkinen ja Erja Honkanen tapasivat 1990-luvun alkupuolella. Honkanen toimi tuolloin matkaoppaana Nizzassa. Vuonna 1998 parin häät vietettiin kahteen kertaan: 30. toukokuuta 1998 pari avioitui Monacossa siviilimenoin, mutta varsinaiset hääjuhlat pidettiin 13. kesäkuuta Porvoossa. Myöhemmin Lasse Erolan kirjoittamasta kirjassa kerrottiin, että Keke Rosberg oli kehottanut Häkkistä hankkimaan Monacossa siviilivihkimisen ennen Suomen kirkkohäitä, koska näin pariskunnalle tulisi automaattinen avioehto.


title: Erja Häkkinen

text: Formula 1 -uransa jälkeen pariskunta pääsi usein iltapäivälehtien otsikoihin mm. avioliitto-ongelmiensa takia. Avioliittoa heikensi muun muassa se, että Häkkinen alkoi viettää kevyempää elämää uransa päätettyään. Pian hän kuitenkin palasi autourheilun pariin DTM-sarjassa. Häkkiset olivat runsaasti keltaisen lehdistön aiheissa ja erohuhuja liikkui vuosien varrella useita kertoja. Ilta-Sanomien mukaan pariskunnan välit alkoivat mutkistua, kun Mika Häkkinen lopetti uransa DTM-sarjassa syksyllä 2007. Heidän erostaan tiedotettiin 6. helmikuuta 2008.


title: Erja Häkkinen

text: Parilla on kaksi lasta, Hugo ja Aina-Julia.


title: Meat Puppets

text: Meat Puppets on vuonna 1980 Arizonassa perustettu yhdysvaltalainen rock-yhtye, jonka alkuperäisjäsenet olivat laulaja ja kitaristi Curt Kirkwood, basisti Cris Kirkwood ja rumpali Derrick Bostrom. Yhtye hajosi kahdesti, vuosina 1996 ja 2002, mutta yhdistyi jälleen 2006.


title: Meat Puppets

text: Yhtenä merkittävimmistä SST Recordsin yhtyeistä Meat Puppets aloitti alun perin punk rock -yhtyeenä, mutta kuten monet SST-aikalaisensa, he omaksuivat oman, uniikin soundinsa sekoittaen punkia countryn ja psykedeelisen rockin kanssa. Meat Puppets sai myöhemmin suurta huomiota Kirkwoodin veljesten vieraillessa Nirvanan "MTV Unplugged in New York" -albumilla. Yhtyeen vuoden 1994 albumi "Too High to Die" oli sen menestynein.


title: Meat Puppets

text: Meat Puppets perustettiin tammikuussa 1980 Phoenixin Sunnyslopessa, Arizonassa. Kolmikko tapasi opiskellessaan Brophy Prep High Schoolissa Phoenixissa. Yhtye alkoi harjoitella säännöllisesti Kirkwoodin veljesten muutettua Tempeen, Arizonaan, josta he lunastivat kaksi vierekkäistä asuntoa, joista toisessa oli pieni "vaja". Samaisessa talossa tapahtui myöhemmin ainakin kaksi tragediaa. Alussa yhtye harjoitteli yhdessä kappaleita Bostromin punklevykokoelmista. Yhtye leikitteli ensin vähän aikaa nimen "The Bastions of Immaturity" kanssa, mutta päätyi lopullisesti Meat Puppetsiin Curt Kirkwoodin kirjoittaman samannimisen kappaleen mukaan. Kappale päätyi yhtyeen ensimmäiselle levylle. Alkuaikoina heidän musiikkinsa oli hardcore punkia, joka kiinnitti Joe Carduccin huomion. Carducci oli juuri aloittelemassa legendaarisella punkyhtiö SST Recordsilla, ja ehdotti Meat Puppetsille sopimusta. Yhtyeeltä ilmestyikin ensimmäinen, sen omaa nimeä kantava albumi vuonna 1982.


title: Meat Puppets

text: "Meat Puppets II":n ilmestymisen myötä yhtye oli Bostromin mukaan "täysin kyllästynyt hardcoreen". "Me todella tykkäsimme suututtaa yleisön". Yhtye teki kokeiluja acid rockilla ja western countryn soundeilla. Albumi nauhoitettiin jo alkuvuonna 1983, mutta sen julkaiseminen SST:llä viivästyi vuodella. "Meat Puppets II" teki Meat Puppetsista yhden SST:n johtavista yhtyeistä, joka mm. Violent Femmesin sekä Gun Clubin kanssa auttoi luomaan cow punkin.


title: Meat Puppets

text: "Meat Puppets II":a seurasi vuonna 1985 "Up on the Sun". Albumin soundi muistutti huomattavasti The Byrdsin soundia, mikä sai osan faneista valittamaan Meat Puppetsin muistuttavan jo vaarallisen paljon hippisoundia ja väittämään heidän hylänneen kokonaan punkjuurensa.


title: Meat Puppets

text: Seuraavan vuosikymmenen aikana Meat Puppets julkaisi useita albumeita SST:llä ja keikkaili paljon. Kuitenkin vuoden 1986 julkaisun, "Out My Way", jälkeen yhtye vetäytyi hetkeksi sivummalle Curtin murrettua sormensa lyömällä sen yhtyeen kiertueauton oveen. Onnettomuus viivästytti Puppetsien seuraavaa albumia, psykedeelistä "Mirage"a, seuraavaan vuoteen. Lopputulosta pidetään yhtyeen huolitelluimpana albumina tähän saakka.


title: Meat Puppets

text: Seuraava albumi, raskaampi "Huevos" ilmestyi puoli vuotta myöhemmin, loppukesästä 1987. Voimakkaana kontrastina edeltäjäänsä "Huevos" nauhoitettiin nopeaan tahtiin, useilla ensimmäisillä otoksilla ja lyhyellä miettimisellä. Nämä nauhoitukset kestivät vain muutamia päiviä, ja muutamien Curtin piirrosten toimiessa kansikuvana albumi lähetettiin SST:lle hieman ennen kuin yhtye jälleen palasi kiertueelle.


title: Meat Puppets

text: "Monsters" julkaistiin vuonna 1989. Sillä oli uudenlaisia soundeja, kuten pitkät kappaleet "Touchdown King" ja "Flight of the Fire Weasel".


title: Meat Puppets

text: Kuten monet muut SST:n yhtyeet sekä muut punksuuntautuneet yhtyeet, myös Meat Puppets päätti allekirjoittaa sopimuksen suuremman levy-yhtiön kanssa. Kaksi vuotta viimeisen SST-albuminsa jälkeen, vuonna 1991, yhtye julkaisi suuren levy-yhtiön debyyttinsä, "Forbidden Places"in, indie-ystävällisellä London Recordsilla. Loppuvuonna 1993 Puppets ylsi kirkkaimpaan valokeilaan saadessaan yllättäen suurta huomiota Nirvanan Kurt Cobainin kutsuttua Kirkwoodin veljekset soittamaan kanssaan yhtyeensä "MTV Unplugged in New York" -albumilla. Veljekset soittivat kappaleet "Plateau", "Oh Me" ja "Lake of Fire" (kaikki alun perin "Meat Puppets II" -albumilta). "Lake of Firesta" tuli klassikko erityisesti Cobainin raastavan laulun ansiosta.


title: Meat Puppets

text: Yhtye palasi vuonna 1994 studioon äänittämään albumin "Too High to Die", jonka tuottajana toimi Butthole Surfersin kitaristi Paul Leary. Albumilla oli myös single "Backwater", josta oli tullut pieni hitti alternatiivisilla radiokanavilla, sekä piilotettu raita, "Lake of Fire". Puppets ansaitsi albumillaan kultaa (500 000 levyä myyty), mikä voitti aikaisempien albumien yhteenlasketun myynnin. "No Joke!" oli viimeinen albumi Meat Puppetsin alkuperäisellä kokoonpanolla.


title: Meat Puppets

text: Vaikka moni yhtyeen jäsen käytti mm. kokaiinia ja heroiinia, tuli Crisistä erittäin huumeriippuvainen. Ainaki kaksi ihmistä (mukaan lukien yksi hänen parhaista ystävistään ja vaimonsa) kuolivat huumeiden yliannostukseen Tempessä, Arizonassa tänä aikana.


title: Meat Puppets

text: Kirkwoodin veljekset oli aina tunnettu laittomien aineiden kuluttajina, ja Meat Puppetsin lähtiessä kiertueelle Stone Temple Pilotsin kanssa ilmaiset huumeet, jotka ympäröivät kiertuetta, olivat liikaa Crisille. Kiertueen päätyttyä hänestä oli tullut todella riippuvainen kokaiinista.


title: Meat Puppets

text: Bostrom nauhoitti soolo-EP:n nimeltä "Today's Sounds" vuonna 1996 ja myöhemmin vuonna 1999 otti johdon Meat Puppetsin vanhojen albumien uudelleen painamisessa Rykodiscilla. Samaten julkaistiin Meat Puppetsin live-albumi "Live in Montana".


title: Meat Puppets

text: Curt Kirkwood perusti yhtyeen Austinissa, Teksasissa. Yhtye oli nimeltään "Royal Neanderthal Orchestra", mutta muutti nimensä Meat Puppetsiksi julkaistaakseen promo-EP:n "You Love Me" vuonna 1999, "Golden Lies"in vuonna 2000 ja "Live" vuonna 2002. Kokoonpano oli: Curt (laulu/kitara), Kyle Ellison (laulu/kitara), Andrew Duplantis (laulu/basso) ja Shandon Sahm (rummut).


title: Meat Puppets

text: Vuoden 2002 tienoilla Meat Puppets hajosi Curt Kirkwoodin lähdettyä julkaisemaan albumeja yhtyeiden Eyes Adrift ja Volcano kanssa. Vuonna 2005 hän julkaisi ensimmäisen sooloalbuminsa "Snow".


title: Meat Puppets

text: Basisti Cris Kirkwood tuomittiin joulukuussa 2003 turvavartijan kimppuun käymisestä postitoimistossa Phoenixissa. Vartijan puolustautuminen aiheutti Crisiin leikkaushoitoa vaatineita ampumahaavoja. Kirkwoodille ei myönnetty takuita tuomarin vedotessa tämän aiempaan huumeidenkäyttöön ja ehdonalaisrikkomuksiin. Cris meni lopulta Arizonan osavaltion vankilaan ja vapautui heinäkuussa 2005.


title: Meat Puppets

text: Curt Kirkwood teki 23. maaliskuuta 2006 fanien keskuudessa mielipidetutkimuksen MySpace-sivullaan kysymällä: ""Kysymys kaikille! Kiinnostaisiko Meat Puppetsin alkuperäinen kokoonpano ketään? Palaute on hyvää - haluatteko paluun?"" Fanien vastaus oli positiivinen muutaman tunnin kuluessa, mikä johti huhuihin Meat Puppetsin paluusta. Derrick Bostromin viesti yhtyeen kotisivuilla tyrmäsi tämän.


title: Meat Puppets

text: Huhtikuussa 2006 "Billboard" raportoi, että Kirkwoodin veljekset tulisivat yhdistymään Meat Puppetsina ilman alkuperäistä rumpalia, Derrick Bostromia. Primusin rumpali Tim Alexander ilmoitettiin uudeksi rumpaliksi, joksi myöhemmin todellisuudessa tuli rumpali Ted Marcus. Uusi kokoonpano nauhoitti täyspitkän albumin, "Rise to Your Knees" vuoden 2006 loppupuolella. Albumi julkaistiin Anodyne Recordsilla 17. heinäkuuta 2007.


title: Meat Puppets

text: Meat Puppetsin kahdestoista levy julkaistiin 12. toukokuuta 2009. "Sewn Together" -albumia seurasi vuonna 2011 "Lollipop". Molemmat julkaisi Megaforce Records.


title: Danny Murphy

text: Daniel Benjamin Murphy (s. 18. maaliskuuta 1977 Chester, Englanti) on entinen englantilainen jalkapalloilija, Hän on pelipaikaltaan keskikenttäpelaaja.


title: Danny Murphy

text: Murphy aloitti uransa Crewe Alexandrassa vuonna 1993. Vuonna 1997 hänet myytiin Liverpooliin, jossa hän ei pystynyt murtautumaan ykkösjoukkueeseen. 16 ottelun menestyksekkään lainasopimuksen jälkeen Crewessa, pääsi Murphy vihdoin ykkösjoukkueeseen Anfieldilla.


title: Danny Murphy

text: Englannin maajoukkuetta Murphy on edustanut 9 kertaa, tehden yhden maalin. Hänet valittiin alun perin Englannin joukkueeseen vuoden 2002 MM-kisoihin, mutta jalkavamma esti hänen osallistumisensa kisoissa. Tästä vammasta on tulossa tosi epäsuosittu Englannin jalkapalloilussa, koska sama vamma esti melkein Wayne Rooneyn osallistumisen neljä vuotta myöhemmin Saksan MM-kisoihin.


title: Danny Murphy

text: Vuonna 2004 Charlton Athleticiin myyty Murphy pelasi kahden kauden ajan lontoolaisjoukkueessa tehden 7 maalia, 56 ottelussa. Kaudella 2005–2006 hänet valittiin syyskuun parhaaksi pelaajaksi.


title: Danny Murphy

text: 31. joulukuuta Murphy siirtyi Tottenhamiin kahden miljoonan punnan siirtokorvauksella. Ensimmäisen maalinsa uuden joukkueensa paidassa hän teki 1. lokakuuta 2006 Portsmouthia vastaan, kun ottelua oli pelattu vain 39 sekuntia. Michael Carrickin myynnin jälkeen Manchester Unitediin, Murphysta tuli Tottenhamin keskikentän yksi tärkeimmistä pelaajista. Kesällä 2007 Murphy siirtyi toiseen lontoolaiseen joukkueeseen Fulhamiin, jota hän edusti viiden kauden ajan. Hänen viimeiseksi seurakseen jäi Englannin mestaruussarjassa pelaava Blackburn Rovers.


title: Danny Murphy

text: Murphy on naimisissa näyttelijätär Joanna Taylorin kanssa. Heidän esikoisensa Eve Murphy syntyi 15. elokuuta 2006.


title: Danny Murphy

text: Murphyn lempipelinumero on 13. Hän on pelannut Liverpoolissa, Charltonissa ja Tottenhamissa numerolla 13. Fulhamissa hän joutui alkuun pelaamaan numerolla 27, mutta sai numeron 13 käyttöönsä kaudelle 2008–2009.


title: Danny Murphy

text: Murphy teki uransa 100. maalin Newcastle Unitedia vastaan 9. marraskuuta 2008.


title: Madame George

text: Madame George oli suomalainen funkyhtye, joka levytti 1970-luvulla Love Records -levy-yhtiölle.


title: Madame George

text: Yhtye oli käytännössä entinen Rauli Badding Somerjoen säestysyhtye. Ajatus oman yhtyeen perustamisesta tuli syksyllä 1975. Yhtyeen nimen olivat keksineet jo aikaisemmin Timo Kojo ja Matti Kankkunen, ja se liittyy Van Morrisonin samannimiseen kappaleeseen, mutta toisaalta myös erään naisen kutsumanimeen ja samannimiseen kauppaankin.


title: Madame George

text: Yhtyeen ensimmäinen keikka oli Tavastia-klubilla vappuna 1976. Ensimmäinen single oli Betty Davisin kirjoittama ”Feelins”. Sen toisella puolella on kappale nimeltään ”I’m a Man”, joka on toisinto Chaka Khanin ja Rufus-yhtyeen kappaleesta ”I’m a Woman”. Tuottajana toimi Pave Maijanen.


title: Keltalieko

text: Keltalieko ("Diphasiastrum complanatum", syn. "Lycopodium complanatum", "Diphasium complanatum") on talvivihreä, kangasmetsän pohjakerroksen sanikkainen. Siitä on useita alalajeja, jotka joskus luokitellaan omiksi lajeikseen.


title: Keltalieko

text: Keltalieko muodostaa jopa yli metrin pituisia, litteitä varpumaisia versoja, jotka luikertelevat pitkin maanpintaa tai sammalkerroksen alla. Pääversosta kohoaa kellanvihreitä, 5–30 senttimetrin korkuisia ja monihaaraisia pystyversoja, joiden kärjet ovat litteitä. Keltalieon lehdet ovat pieniä, varrenmyötäisiä ja suomumaisia. Lehdet ovat varsissa neljänä pitkittäisrivinä. Kynttilämäiset, vaaleankeltaiset itiötähkät ovat pituudeltaan 1–3 cm. Yhden haaran päässä on yhdestä kolmeen itiötähkää. Itiötähkien perät ovat 1–6 cm pitkiä. Itiölehdet ovat kolmiomaisia, suippokärkisiä ja litteäruotisia. Suomessa itiöt kypsyvät kesä–syyskuussa. Maansisäinen ja lehtivihreätön alkeisvarsikko on yksikotinen sekä mukulamainen.


title: Keltalieko

text: Suomessa tavataan kahta keltalieon alalajia: kangaskeltaliekoa (subsp. "complanatum") ja pohjankeltaliekoa (subsp. "montellii"). Suurempikokoisen kangaskeltalieon haarat ovat vähälukuisia ja niiden haarakulma on tavallisesti yli 40°. Itiötähkät ovat tavallisesti pareittain tai kolmittain, ja tähkän perät ovat 3–6 cm pitkiä. Pohjankeltalieko haaroo kangaskeltaliekoa runsaammin ja tiheämmin, ja haarakulma on noin 35°. Itiötähkät ovat yksittäin ja tähkän perä on 1–4 cm pitkä. Lajien välimuodot ovat yleisiä Pohjois-Suomessa.


title: Keltalieko

text: Toisinaan myös harjukeltaliekoa ("D. tristachyum") pidetään keltalieon alalajina (subsp. "chamaecyparissus").


title: Keltalieko

text: Euroopassa keltalieon levinneisyysalue on itäinen. Lajia tavataan Saksasta itään ja Alpeilta, Unkarista ja Romanista pohjoiseen Fennoskandiaan ja Baltiaan. Venäjällä se on levinnyt maan länsiosista Keski-Venäjälle. Sitä tavataan myös Venäjän Kaukoidässä sekä Japanissa, sekä Pohjois-Amerikassa Kanadassa, Alaskassa ja muualla Yhdysvaltojen pohjoisosissa. Suomessa keltaliekoa tavataan koko maassa. Alalajeista kangaskeltaliekoa kasvaa koko Suomessa, mutta on Lapissa harvinaisempi. Pohjankeltaliekoa tavataan Pohjois-Suomessa Oulun korkeudelta pohjoisimpaan Lappiin.


title: Keltalieko

text: Keltalieko viihtyy erityisesti kuivahkoissa mäntymetsissä ja kuivilla tunturikankailla. Joskus lajia tavataan myös tuoreissa kangasmetsissä. Kasvustot ovat tavallisesti pienikokoisia.


title: Keltalieko

text: Nimensä keltalieko on saanut siitä, että siitä saadaan perinteistä keltaista väriainetta kankaiden värjäykseen.


title: Herra Lindberg

text: Herra Lindberg, eli Lennart Lindberg on kuvitteellinen hahmo Risto Räppääjä -kirjasarjassa ja Risto Räppääjän alakerran naapuri. Lennart on kuvattu viiksekkääksi 50-vuotiaaksi varhaiseläkepäiviään viettäväksi mieheksi. Tarinoissa sivistynyt ja rauhaa rakastava Lennart toimii sovittelijana eri tilanteissa. Risto Räppääjän täti Rauha ja Lennart ovat ihastuneet toisiinsa. Rauhan topakka serkku Elvi puolestaan vikittelee Lennartia joka puolestaan pelkää tätä. Lennart toimii myös tarinan isähahmona ja teemaa on käsitelty kirjassa Risto Räppääjä saa isän ja siihen perustuvassa elokuvassa Risto Räppääjä ja liukas Lennart joissa Elvi päättää etsiä Ristolle miehen mallia.


title: Herra Lindberg

text: Risto Räppääjä kirjoissa Lennart pukeutuu murretuilla väreillä väritettyihin vanhan tyylisiin vaatteisiin. Risto Räppääjä ja Nukkavieru Nelli -teatteriesityksessä Lennartilla oli kukkakuvioinen paita jonka päällä oranssi slipoveri ja okranpunaiset vakosamettihousut. Lennart Lindbergiä näytteli kolmessa ensimmäisessä Mari Rantasilan ohjaamassa Risto Räppääjä -elokuvassa Martti Suosalo ja kolmessa seuraavassa Timo Koivusalon ohjaamassa on näytellyt Vesa Vierikko.


title: Herra Lindberg

text: Lindberg on ollut mukana Risto Räppääjä -kirjoissa ensimmäisestä alkaen.


title: Paul Grimault

text: Paul Grimault (23. maaliskuuta 1905 – 29. maaliskuuta 1994) oli ranskalainen animaattori.


title: Paul Grimault

text: Grimault teki 1940-luvulla monia lyhyitä animaatioelokuvia, joista useimpiin laativat käsikirjoituksen Roger Leenhardt tai Jacques Prévert. Näistä lyhytelokuvista tunnetuin on Hans Christian Andersenin satuun pohjautuva Pieni sotilas.


title: Paul Grimault

text: Grimaultin kuuluisin animaatioelokuva on kokopitkä "Le Roi et l'oiseau" ("Kuningas ja satakieli"), jonka tekemisen hän aloitti jo vuonna 1948 nimellä "La Bergère et le Ramoneur" (Paimentyttö ja nokikolari). Elokuvan käsikirjoituksen teki Prévert Andersenin sadun Paimentyttö ja nokipoika pohjalta. Grimaultin ja hänen yhteistyökumppaninsa André Sarrutin välille tuli kuitenkin erimielisyyksiä, minkä vuoksi elokuvan tuotanto keskeytyi pitkäksi aikaa. Vuonna 1967 Grimault sai oikeudet elokuvaan ja viimeisteli sen vuonna 1980.


title: Paul Grimault

text: Grimaultin pääteos ei kuitenkaan saavuttanut toivottua suosiota, ja hän siirtyi tuottamaan elokuvia.


title: Elvi Räppääjä

text: Pakastaja-Elvi eli Elvi Räppääjä on Risto Räppääjä -kirjoissa esiintyvä, siisteyttä ja järjestystä rakastava topakka nainen. Elvi on kirjan päähenkilön tädin Rauha Räppääjän serkku. Elvi toimii tarinoissa Rauhan vastakohtana ja heidän välillä on myös kilpailuasetelma. Elvi on ihastunut Lennartiin ja vikittelee tätä. Risto Räppääjä kirjoissa Elvi on kuvattu hyvin mummomaiseksi. Alkupään kirjoissa Elvi oli myös tarinoiden konnan roolissa, mutta Räppääjä saa isän -kirjassa hänet kirjoitettiin pehmeämmäksi vaikkakin yhä juonittelevaksi. Risto Räppääjä ja Nukkavieru Nelli -näytelmässä hahmo kuvattu sisimmiltään herkäksi, omanarvontuntoiseksi ja ylpeäksi naiseksi joka ei koruista tai koristeista piittaa.


title: Elvi Räppääjä

text: Elvin ensiesiintyminen oli kirjassa "Risto Räppääjä ja Pakastaja-Elvi", jossa Rauha Räppääjä loukkasi jalkansa ja hän pyysi avuksi serkkunsa Elvi Räppääjän. Elvi on esiintynyt myös kirjoissa "Risto Räppääjä ja komea Kullervo", "Risto Räppääjä ja sitkeä finni" ja Risto Räppääjä ja nukkavieru Nelli. Elokuvissa "Risto Räppääjä", "Risto Räppääjä ja polkupyörävaras" sekä "Risto Räppääjä ja viileä Venla" Elvi Räppääjää näytteli Ulla Tapaninen.


title: Nelli Perhonen

text: Nelli Perhonen on Risto Räppääjä -kirjoissa ja -elokuvissa esiintyvä hahmo, joka on sarjan päähenkilön Riston hyvä ystävä. Hahmona Nelli on melko itsenäinen, rohkea ja nokkela, mutta tavallisena helposti samaistuttava roolihenkilö. Elokuvissa ja teatteriesityksissä Nelli on tyypillisesti kuvattu pukeutuneen trikoomateriaalista valmistettuun kuvioituun tai raidalliseen yläosaan ja sellaiseen alaosaan jossa ei ole yksityiskohtia. Nelli voi olla pukeutunut esimerkiksi raidalliseen paitaan ja sinisiin farkkuihin. Risto Räppääjä -televisiosarjassa esiintyy Nelliä muistuttava, mutta erinäköinen Siiri-niminen tyttö.


title: Nelli Perhonen

text: Hahmon mukaan on nimetty Bernerin lastenshampoo Nelli Nuudelipää ja Oxygenolin samanniminen lastenhammastahna.


title: Nelli Perhonen

text: Nelli ja Risto ovat tutustuneet Nellin muutettua samaan kerrostaloon ja heidän ystävystyttyään Risto antoi Nellille lempinimen Nuudelipää, koskä hänestä Nellin hiukset näyttävät nuudeleilta. Nellin vanhemmat Pinja ja Pontus Perhonen ovat kuuluisia suurimman osan töissä aikaa viettäviä televisiokokkeja ja he luottavat siihen, että Nelli tulee toimeen yksinään. Nellillä on Alpo-niminen kissa, jolla on kirjoissa tarinankerronnallinen rooli.


title: Erinykset

text: Erinykset tai erinyit () ovat kreikkalaisessa mytologiassa verikoston kostottaria. Roomalaisessa mytologiassa heitä kutsuttiin fuurioiksi – raivottariksi. Iliaksessa annettu vala luo "heidät, jotka maan alla rankaisevat niitä, jotka väärän valan vannovat". Niinpä erinykset ovatkin yksinkertaisesti valan vannomiseen liittyviä itselle langetetun kirouksen ruumiillistumia. Toisaalta myös luonnonlaki- ja moraalirikoksen uhri, joka halusi kostoa tekijälle, pystyi kääntymään erinyksien puoleen hakiessaan apua jumalilta.


title: Erinykset

text: Erinyksien on kerrottu saaneen alkunsa veritipoista, jotka syntyivät Kronoksen kuohitessa sirpillä isänsä Uranoksen. Heidät kuvailtiin kammottaviksi naisiksi, joilla oli siivet ja käärmeitä hiuksissaan ja käsivarsissaan. Päällään heillä oli joko surukaapu tai lyhyt hame, ja jaloissaan heillä oli metsästäjättären kengät.


title: Erinykset

text: Vaikka varhaisimmissa kirjoituksissa erinyksiä ei henkilöity tai edes heidän määräänsä rajattu, jotkut myöhemmät kirjailijat kuten Vergilius rajoittavat heidät kolmeen: Alekto, Megaira ja Teisifone. Heidän kostonsa toteutui useissa eri muodoissa, kuten raastavana hulluutena, tauteina, tuhona ja kollektiivisissa tapauksissa jopa nälänhätänä ja puutteena. Koston sovittaminen edellytti puhdistautumisrituaalia tai sovitustekoa.


title: Erinykset

text: Aiskhyloksen tragediassa " Eumenidit" kerrotaan, kuinka Oresteen tapettua äitinsä ja tämän rakastajan, erinykset ajavat häntä takaa. Pallas Athene järjestää hänelle oikeudenkäynnin Ateenassa, jossa tuomarien äänet menevät tasan ja Orestes vapautetaan rangaistuksesta. Samalla erinyksille annetaan eufemismi eumenidit, "hyväntahtoiset".


title: Finidi George

text: Finidi George (s. 15. huhtikuuta 1971 Port Harcourt, Nigeria) on nigerialainen entinen jalkapalloilija, pelipaikaltaan keskikenttäpelaaja.


title: Finidi George

text: Edustettuaan kotimaassaan Sharks Port Harcourtia ja Calabar Roversia Finidi tuli Eurooppaan Amsterdamin Ajaxiin ja voitti joukkueessa pelaamiensa kolmen kauden aikana kolme Alankomaiden mestaruutta ja Mestarien liigan vuonna 1995. Sittemmin hän edusti urallaan myös Real Betisiä (1996–2000), kahteen otteeseen RCD Mallorcaa (2000–2001 ja 2003–2004) ja Ipswichiä (2001–2002). Hän ilmoitti lopettavansa uransa elokuussa 2004.


title: Finidi George

text: Nigerian maajoukkueessa Finidi pelasi 46 ottelua ja teki kahdeksan maalia. Hän edusti maataan MM-kilpailuissa 1994 ja 1998 sekä oli voittamassa Afrikan-mestaruutta 1994.


title: Vuoden 1978 ensimmäinen konklaavi

text: Vuoden 1978 ensimmäinen konklaavi eli paavin valitseva kardinaalien kokous pidettiin 25. elokuuta-26. elokuuta 1978. Konklaavissa valittiin seuraaja kuolleelle paavi Paavali VI:lle.


title: Vuoden 1978 ensimmäinen konklaavi

text: Vuoden 1978 ensimmäisessä konklaavissa Sikstuksen kappeliin kokoontui silloin ennätysmäärä kardinaaleja, 111 kappaletta. Edellinen paavi Paavali VI oli kieltänyt kaikkia yli 80-vuotiaita kardinaaleja osallistumasta paavinvaaliin, joten viisitoista kardinaalia joutui jäämään äänestyksen ulkopuolelle.


title: Vuoden 1978 ensimmäinen konklaavi

text: Konservattivien pääehdokkaana konklaavissa oli Giuseppe Siri -niminen kardinaali ja Genovan arkkipiispa. Hänen vastaehdokkaikseen ilmaantuivat ensimmäisellä äänestyskierroksella kardinaalit Albino Luciani, Sergio Pignedoli, Sebastiano Baggio ja Franz König.


title: Vuoden 1978 ensimmäinen konklaavi

text: Ensimmäisellä äänestyskerralla pääehdokkaiksi vakiintuneet saivat seuraavanlaisen kanntuksen: Giuseppe Siri 25 ääntää, Albino Luciani 23 ääntä, Sergio Pignedoli 18 ääntä, Sebastiano Baggio yhdeksän ääntä ja Franz König kahdeksan ääntä. Seuraavan äänestyskierroksen jälkeen Luciani sai jo 53 ääntä, kun taas Sirin äänisaalis jäi kahteenkymmeneenneljään. Myös Pignedolin äänimäärä oli laskenut kolmella ja lisäksi vaaliin oli ilmaantunut uusi ehdokas, neljä ääntä saanut ja seuraavassa konklaavissa tuleva paavi Karol Wojtyla. Seuraavissa äänestyksissä Luciani otti selvän eron vastaehdokkaisiin ja hänet valittiin 26. elokuuta uudeksi paaviksi ja hän otti nimekseen Johannes Paavali I.


title: Webhotelli

text: Webhotelli () tai verkkoisännöinti on palvelu, jossa asiakas vuokraa palveluntarjoajan www-palvelimelta kiintolevytilaa omia verkkosivujaan ja muita verkkopalveluita varten. Asiakas saa käyttöönsä perustyökalut kiintolevytilan ylläpitämiseen. Kiintolevytilan lisäksi yleensä tarjotaan myös oheispalveluita, kuten mahdollisuus omaan sähköposti-osoitteeseen, sähköpostilistojen ylläpitomahdollisuus tai sovelluksia, jotka helpottavat www-sivujen tai verkkopalveluiden ylläpitoa. Webhotelliin saa yleensä liitettyä myös oman IP-osoitteen ja verkkotunnuksen, jonka avulla sivustolle on helppo löytää (esimerkiksi "www.wikipedia.fi").


title: Webhotelli

text: Webhotelleja käyttävät sekä yksityiset kansalaiset, erilaiset järjestöt että yritykset. Webhotelleja tarjoavat hyvin monenlaiset Internet -palveluntarjoajat (ISP) pienyrityksistä monikansallisiin puhelinyhtiöihin. Tekniseltä toteutukseltaan hotellit vaihtelevat jaetusta palvelimesta aina tietoturvaltaan ja suorituskyvyltään parempiin virtuaalipalvelimiin sekä täysin asiakkaan käyttöön varattuihin palvelimiin. Käyttöjärjestelmät vaihtelevat riippuen palvelintarjoajasta, mutta yleisin käyttöjärjestelmä webhotelleissa on Linux. Myös Windows-pohjaisia palvelimia on runsaasti tarjolla.


title: Webhotelli

text: Webhotelli koostuu yksikertaisimmillaan palvelintietokoneesta ja Internet-verkkoyhteydestä. Hyvälaatuisissa webhotelleissa on lisäksi sähkönsyötön varmistukset, nauhavarmistuskone, kulunvalvonta ja jäähdytysjärjestelmät palvelimille. Lisäksi järjestelmässä voi olla useita reitittimiä ja kytkimiä, jotka varmistavat palvelimien suorituskyvyn ja toimivat palomuurina julkiseen verkkoon nähden.


title: Webhotelli

text:
Jokaisella webhotellilla on omat palvelinohjelmistonsa, esimerkiksi ovat www-palvelin, sähköpostipalvelin, FTP-palvelin ja tietokantapalvelin dynaamisia verkkosovelluksia varten. Näiden lisäksi on yleensä asennettuna myös SSH-palvelin (SSHD), jonka avulla voidaan päästä tietoturvallisesti käyttämään paikallisen webhotellin komentotulkkia. Palvelinohjelmistojen päälle voidaan tarjota asiakkaalle erilaisia verkkosovelluksia, joista tyypillisimpiä ovat sähköpostin lukuohjelma, keskustelupalsta, erilaiset hallintasovellukset ja verkkokauppa.
Verkkosovellukset toteutetaan jollakin käyttöjärjestelmän ja www-palvelimen tukemalla ohjelmointikielellä, joista tavallisimpia ovat PHP, ASP, Java, Perl tai Python. Verkkosovellukset voidaan toteuttaa myös käyttäen CGI-rajapintaa.


title: Webhotelli

text: Hotellin käyttöä varten asiakas saa yleensä erilliset tunnukset palvelun hallinnointiohjelmistoon, sähköpostilaatikkoon ja mahdolliseen tietokantaan. Lisäksi asiakas voi saada erilliset FTP- ja SSH-tunnukset, joilla voidaan siirtää tiedostoja palvelimelle. Verkkosivuja voidaan muokata joskus myös sisällönhallintajärjestelmän avulla, jolloin asiakkaan verkkosivujen ylläpitäminen helpottuu huomattavasti, sillä käyttäjän ei tarvitse hallita HTML-kieltä. Webhotelliin voidaan myös rakentaa omia verkkosovelluksia hotellin tukemilla ohjelmointikielillä (esimerkiksi PHP). Verkkosovellukset voivat käyttää webhotelliin mahdollisesti asennettua tietokantaa.


title: Webhotelli

text: Webhotellin tietoturvallisuus riippuu hyvin paljon palveluntarjoajan tietoturvan tasosta, sillä palveluntarjoajalla on mahdollisuus nähdä kaikki tieto, joka webhotelliin talletetaan. Palveluntarjoajan toimintaa tietojen suhteen säätelee muun muassa laki sähköisten henkilötietojen säilyttämisestä, mutta arkaluontoisten henkilökohtaisten tietojen säilyttäminen webhotellissa ei ole suositeltavaa.


title: Webhotelli

text: Jaetut palvelimet ovat virtuaalipalvelimia heikompia tietoturvaltaan, sillä jaetulla palvelimella kaikki palvelun webhotelli-asiakkaat sijaitsevat samassa käyttöjärjestelmässä ja aiheuttaa tietoturvariskejä, joiden estäminen on täysin palveluntarjojan ammattitaidon varassa. Mikäli palveluun annetaan esimerkiksi SSH-yhteys, on mahdollista, että huolimattomasti talletetut tiedot ovat muiden palvelunkäyttäjien luettavissa ja jopa muokattavissa. Huonosti asennettu jaettu käyttöjärjestelmä saattaa olla tietoturvaltaan jopa heikko. Toisaalta tiukka tietoturvapolitiikka saattaa heikentää webhotellin toiminnallisuutta ja estää joidenkin sovellusten käytön kyseisessä webhotellissa.


title: Webhotelli

text: Virtuaalipalvelin erottaa webhotellin asiakkaan omaan käyttöjärjestelmäosioonsa. Käytännössä tämä takaa sen, että muut webhotelliasiakkaat eivät näe toisen asiakkaan olemassaoloa millään tavalla. Virtuaalipalvelin on ikään kuin oma fyysinen tietokoneensa, joka on suojattu salasanalla ja tunnuksella. Virtuaalipalvelimelle on yleensä varattu aina tietty määrä muistia.


title: Webhotelli

text: Webhotellin tietojen varmistaminen vikatilanteen tullessa on tärkeää. Kiintolevyjen vaurioitumisen aiheuttamien vahinkojen estämiseksi webhotelleissa voi olla käytössä RAID-peilaus, jolla voidaan ehkäistä pienten levyvirheiden aiheuttama tietojen katoaminen. Näiden lisäksi on yleensä käytössä nauhavarmistus tai muu tiedon varmuuskopiointimenetelmä, jossa kaikista webhotellin tiedoista otetaan varmuuskopio esimerkiksi kerran päivässä.


title: Webhotelli

text: Koska palveluntarjoajien ylläpitämissä webhotelleissa sijaitsevat usean asiakkaan tiedot keskitetysti, ovat ne houkuttelevia kohteita palvelunestohyökkäyksille. Hyökkäysten tarkoituksena on tavallisesti joko tehdä kiusaa tai kiristää rahaa palveluntarjoajalta. Onnistunut palvelunestohyökkäys saattaa lamauttaa hetkellisesti kaikkien kyseiseltä palveluntarjoajalta ostaneiden asiakkaiden sähköposti- ja www-palvelut. Palvelunestohyökkäys ei vaaranna asiakkaiden tietoturvaa suoraan, vaan ainoastaan estää palvelun käytön.


title: Webhotelli

text: Sopivan webhotellin valinta ei ole helppoa. Eri palveluntarjoajia on loputtomasti, ja kaikki tarjoavat samankaltaisia webhotelli-paketteja. Yksi tärkeimmistä asioista webhotellin valinnassa on webhotelli-palvelimen käyttöjärjestelmä ja ominaisuudet. Windows-spesifistä ohjelmointiympäristöä (ASP, Visual Basic) tai tietokantaa (Microsoft Access, Microsoft SQL) käyttävän nettisivun webhotellin palvelimen käyttöjärjestelmän tulee olla Windows. Linux-käyttöjärjestelmällä pyörivä palvelin on sopiva, jos nettisivu hyödyntää yleisimpiä www-ohjelmointikieliä kuten PHP ja Perl sekä suosittua MySQL-tietokantaa.


title: Webhotelli

text: Seuraava seikka, johon webhotellin valinnassa tulee kiinnittää huomiota, on levytila ja sallittu liikennemäärä. Suurimmassa osassa nettisivuja parin sadan megatavun levytila riittää paremmin kuin hyvin. Jos sisältöä on paljon ja se sisältää suuria määriä kuvia, musiikkia tai videoita, kannattaa harkita webhotelli-pakettia suuremmalla levytilalla, esimerkiksi 10 Gt. Liikennemäärään vaikuttaa sisällön koon lisäksi myös vierailijoiden määrä ja toimenpiteet. Suositeltavaa on aloittaa pienemmillä määrillä, joissa on mahdollisuus liikennemäärän kasvattamiseen tarpeen niin vaatiessa.


title: Webhotelli

text: Muut webhotellin ominaisuudet kannattaa myös varmistaa sopiviksi. Esimerkiksi sähköpostilaatikoiden määrä vaihtelee paljon eri palveluntarjoajien välillä. Niinpä 20 hengen yritykselle ostetussa webhotellissa tulisi olla vähintään 30 sähköpostilaatikkoa, ja mielellään mahdollisuus myös laajennukseen. Verkkokauppaa varten hyödyllinen ominaisuus on SSL-sertifikaatti, joka suojaa asiakkaan ja verkkokaupan välisen liikenteen. Tietokantojen määrä ja tilastointi-työkalut voivat myös olla monelle nettisivulle hyödyllisiä.


title: Webhotelli

text: Palveluntarjoajan luotettavuus ja asiakaspalvelu ovat myös tärkeitä, mutta hankalammin selvitettäviä asioita, joita webhotellin valinnassa kannattaa ottaa huomioon. Varsinkin yritysten nettisivuille on tärkeää, että ne ovat netissä jatkuvasti ilman suurempia katkoksia. Suositeltavaa on, että palveluntarjoaja lupaa vähintään 99 %:n saatavuuden nettisivuille. Luotettavimmat palveluntarjoajat ovatkin investoineet voimakkaasti palvelinkeskuksiinsa muun muassa varayhteyksien ja varavirtageneraattoreiden muodossa, tekemällä palvelimista täysin redundantteja eli ne sisältävät vähintään kahdennetut virtalähteet, joista toisen rikkoutuessa palvelin jatkaa toimintaansa.


title: Webhotelli

text: Viimeinen asia webhotellin valinnassa on asiakaspalvelu ja tuki mahdollisessa ongelmatilanteessa. Luotettavan ja asialleen omistautuneen kuvan palveluntarjoajasta saa, jos sillä on maksuton puhelintuki, joka toimii 24 tuntia vuorokaudessa ja seitsemän päivää viikossa.


title: Riemukas Robinsonin perhe

text: Riemukas Robinsonin perhe () on tietokoneanimaationa toteutettu, järjestyksessä 47. Walt Disney Picturesin elokuva. Sen ensi-ilta Yhdysvalloissa oli 30. maaliskuuta 2007. Elokuvan henkilöt ja tapahtumat perustuvat William Joycen kirjaan "A Day with Wilbur Robinson".


title: Riemukas Robinsonin perhe

text: Lauri on 12-vuotias orpo poika, joka unelmoi löytävänsä perheen. Hänen matkansa kokee odottamattoman käänteen kun salaperäinen muukalainen Vilppu Robinson kuljettaa hänet maahan, jossa kaikki on mahdollista – tulevaisuuteen.


title: Sloan

text: Sloan on nelihenkinen powerpop -yhtye Kanadasta. Yhtye sai alkunsa vuonna 1991 kun Chris Murphy ja Andrew Scott tapasivat koulussa nimeltä Nova Scotia College of Art and Design (NSCAD). Patrick Pentland ja Jay Ferguson liittyivät yhtyeeseen pian sen jälkeen. Vuonna 1992 yhtye perusti heidän oman levy-yhtiönsä, Murderecordsin, itselleen ja muille Halifaxin alueen yhtyeelle ja julkaisivat The Peppermint EP:n. Myöhemmin vuonna 1992 Geffen Records julkaisi heidän täyspitkän albuminsa, "Smeared".


title: Goomba

text: Goomba (varhaisemmissa käännöksissä pikku-kuukunen) on Nintendon "Mario"-pelisarjassa esiintyvän fiktiivisen vihollislajin edustaja. Goombat ovat ensimmäisiä vihollisia, joita pelaaja kohtaa Super Mario Bros. -pelissä. Koopa Troopien, Shy Guyden ja lakitujen ohella goombat ovat yleisimpiä vihollisia, mitä Mario-sarjassa nähdään. Nimen ”goomba” uskotaan tulleen unkarinkielisestä sanasta ”gomba” joka tarkoittaa sientä; tämä selittäisi Goomban ulkonäön.


title: Goomba

text: Ulkonäöltään Goombat muistuttavat sieniä, joilla on jalat. Mario-elokuvassa ne ovat pienipäisiä dinosaurussotureita. Goombat vaihtavat väriään tummemmilla alueilla: Goombat ovat esimerkiksi tummansinisiä tunneleissa. Goombat tuhotaan yleensä vain hyppäämällä niiden päälle, jolloin ne litistyvät pannukakuiksi.


title: Goomba

text: Goombat voivat hyökätä Marion kimppuun koskettamalla häntä tai (harvemmin) putoamalla hänen päälleen. Goombat ovat yleensä heikoimmat viholliset Mario-peleissä. Heillä on teoriassa vain yksi hyökkäys, eivätkä ne kestä yleensä kuin yhden Marion hyökkäyksen.


title: Goomba

text: Goombien alkuperästä ei tiedetä paljoa, mutta Super Mario Bros. -peliin ohjekirjassa sanotaan, että ne ovat sieniolioita, jotka ovat pettäneet Sienivaltakunnan. Goombat elivät aluksi rauhassa sienivaltakunnassa, mutta pettivät kotimaansa liittoutuakseen Bowserin kanssa. Paper Mario -peleissä nähdään, etteivät kaikki goombat ole pahoja.


title: Goomba

text: Goombia on tavallisten lisäksi myös pari erilaista variaatiota, kuten "Microgoombat" ja "Paragoombat".


title: Goomba

text: Microgoombat ovat pieniä Goombia, jotka tarttuvat Marioon kiinni ja estävät hänen hyppäämiskykynsä. Microgoombat voivat myös piiloutua laatikoihin ja hypätä sieltä kohti Mariota, kun tämä sattuu kävelemään lähelle. Microgoombat voidaan tuhota joko hyppäämällä veteen tai yrittämällä nopeita hyppysarjoja, jolloin ne irtoavat Mariosta. Microgoomba esiintyy ensimmäisen kerran Super Mario Bros. 3:ssa, jossa esiintyy ensimmäisen kerran myös Paragoomba. Pelin ohjekirjassa mainitaan, että microgoombat ovat Paragoombien lapsia.


title: Goomba

text: Paragoombien ja tavallisten goombien välillä ei ole muita eroja kuin paragoombien kyky lentää ja hyppiä. Paragoombat ovat kykyjensä ansiosta nopeampia ja haastavampia ohittaa kuin tavalliset goombat.


title: Goomba

text: Goombista on tehty useita erilaisia versiota kuten Darkgoomba (Super Paper Mario) joka on kuin pelkkä tavallisen Goomban varjo mutta elämäpisteitä on enemmän. On lentäviä ja maan alla eläviä Goombia joista jälkimmäisellä on kaksi kertaa enemmän elämäpisteitä. Jättiläis-Goomba on nähty Super Mario Galaxyssä jossa sen voi tuhota ääniaalloilla ja New Super Mario Bros.issa, jossa se ilmestyy neljännessä maailmassa päävastuksena, jonne pääsee Mini Mariona toisesta maailmasta.


title: SEAT Ibiza

text: SEAT Ibiza on SEATin vuodesta 1984 lähtien valmistama pieni henkilöautomalli, joka korvasi SEAT Furan. Mallin nimi viittaa Espanjalle kuuluvaan Ibizan saareen.


title: SEAT Ibiza

text: Ensimmäisen sukupolven Ibiza esiteltiin Pariisin autonäyttelyssä 1984, ja se perustui SEAT Rondan pohjalevylle. Mallin on muotoillut Giorgetto Giugiaro, ja sen moottorit ja voimansiirto kehitettiin yhteistyössä Porschen kanssa. "System Porsche" -nimen käytöstä SEATin oli maksettava Porschelle seitsemän markan suuruinen lisenssimaksu jokaisesta valmistetusta moottorista.


title: SEAT Ibiza

text:
Moottoreina olivat aluksi 1,2- (60 hv) ja 1,5-litraiset (86 hv) kaasutintyyppiset "System Porsche" -bensiinimoottorit. Vain tietyillä markkinoilla myytiin monipistesuihkutteista 1,5-litraista (109 hv) turbomoottoria. Vuoden 1984 lopulla valikoimaan tuli 1,7-litrainen (54 hv) dieselmoottori, joka oli peräisin Fiatilta.
Vuonna 1986 moottorivalikoimaa täydensi Fiatin kehittämä 0,9-litrainen (44 hv) bensiinimoottori. Myöhemmin samana vuonna tuli myös 1,5-litraisen moottorin polttoaineen suihkutuksella varustettu versio, jonka teho oli 88 hevosvoimaa.


title: SEAT Ibiza

text: Vuoden 1988 lopulla Ibiza koki uudistuksia. Se sai korinvärisen etusäleikön, sisällä uusia olivat kojelauta, ohjauspyörä ja istuimet. Alkuvuodesta 1989 lähtien myös 1,2-litrainen oli saatavana suihkutustyyppisenä, jolloin teho oli 71 hevosvoimaa.


title: SEAT Ibiza

text: Vuonna 1991 Ibiza koki perusteellisemman kasvojenkohotuksen, jossa sen ulkonäköä uudenaikaistettiin uusilla puskureilla, ajovaloilla ja etusäleiköllä. Koko keulaa myös kallistettiin muutaman asteen verran ja takavalojen väliin tuli musta paneeli. Uutena moottorina oli suihkutustyyppinen 1,7-litrainen (98/103 hv) "System Porsche" -bensiinimoottori.


title: SEAT Ibiza

text: Toisen sukupolven Ibiza esiteltiin vuonna 1993, ja se perustui ensimmäisenä mallina Volkswagen Groupin A03-pohjalevylle, jota käytettiin myös muun muassa vuotta myöhemmin markkinoille tulleessa Volkswagen Polo III:ssa. Useat osat olivat vaihtokelpoisia näiden mallien kesken, mutta yksikään ulkopuolen koripaneeli ei ollut Polossa sama kuin Ibizassa. Mallit kuitenkin jakoivat keskenään kojelaudan. Ibizan sedan-korinen sisarmalli oli SEAT Córdoba, josta esiteltiin myöhemmin myös coupé- ja farmarikoriset versiot. Vuosina 1996–2002 Ibizaa myytiin Etelä-Afrikassa nimellä Volkswagen Polo Playa.


title: SEAT Ibiza

text: Vuoden 2000 Euro NCAP -kolaritestistä Ibiza sai tulokseksi kolme tähteä viidestä.


title: SEAT Ibiza

text: Bensiinimoottoreina olivat aluksi kahdeksanventtiiliset 1,0- (45 hv), 1,3- (55 hv), 1,6- (75 hv), 1,8- (90 hv) ja 2,0-litraiset (115 hv). Dieselvaihtoehdot olivat 1,9 D (68 hv) ja 1,9 TD (75 hv). Vuoden 1993 lopulla valikoimaa täydensi 1,8 16V (129 hv), syksyllä 1994 1,4-litrainen (60 hv) korvasi aiemman 1,3-litraisen.


title: SEAT Ibiza

text: Vuonna 1996 Ibiza koki pienen kasvojenkohotuksen, johon kuului muun muassa uudenlainen etusäleikkö. Bensiinimoottoriosastolla 1,0-litraisen teho nousi 50 hevosvoimaan ja 1,6-litraisesta tuli tarjolle 100-hevosvoimainen versio. Samalla 1,8 16V poistui. Vanhojen dieselmoottorien tilalle tulivat uudet suorasuihkutteiset 1,9 SDI (64 hv) ja 1,9 TDI (90 hv). Keväällä 1997 TDI:stä tuli myös 110-hevosvoimainen versio.


title: SEAT Ibiza

text: Urheilullinen Ibiza Cupra saapui markkinoille vuonna 1996. Siinä oli moottorina 16-venttiilinen 2,0-litrainen, teholtaan 150 hevosvoimaa.


title: SEAT Ibiza

text: Kesällä 1997 1,8 8V poistui ja uutuutena oli 1,4 16V (100 hv).


title: SEAT Ibiza

text: Ibiza-mallisto koki perusteellisemman uudistuksen vuonna 1999, jolloin sekä keula- että peräosan ilmettä nykyaikaistettiin ja sisällä kojelauta vaihdettiin uuteen. 1,0-litraisesta moottorista tuli tarjolle myös 60-hevosvoimainen versio. 1,4 8V poistui ja sen tilalle tuli 16-venttiilisen 75-hevosvoimainen versio. 1,9 SDI:n teho nousi 68 hevosvoimaan. Cupra-mallissa oli nyt turboahdettu 1,8-litrainen (156 hv) moottori. Keväällä 2000 esiteltiin lisäksi Cupra R -malli, jossa moottorin teho oli nostettu 180 hevosvoimaan.


title: SEAT Ibiza

text: Kolmannen sukupolven Ibiza esiteltiin Bolognan autonäyttelyssä vuoden 2001 lopulla. Se perustuu Volkswagen Groupin A04-pohjalevylle, jota käyttivät myös aiemmin esitellyt Audi A2, Škoda Fabia ja Volkswagen Polo IV. Sedan-korisena rinnakkaismallina oli jälleen SEAT Córdoba, mutta tässä sukupolvessa siitä ei esitelty muita korimalleja.


title: SEAT Ibiza

text: Vuoden 2002 Euro NCAP -kolaritestistä Ibiza sai tulokseksi neljä tähteä viidestä.


title: SEAT Ibiza

text: Bensiinimoottoreina olivat aluksi kolmisylinterinen 1,2-litrainen (OHC 54 hv, DOHC 64 hv) sekä nelisylinteriset 1,4- (75/100 hv) ja 2,0-litraiset (115 hv). Dieselmoottorit olivat 1,9 SDI (64 hv) ja 1,9 TDI (100/130 hv). Vuoden 2003 alussa mallistoa täydensi 1,6 8V (100 hv), myöhemmin keväällä 1,4 TDI (75 hv). Keväällä 2004 2,0-litrainen poistui valikoimasta.


title: SEAT Ibiza

text: Vuonna 2004 esiteltiin urheilullinen Ibiza Cupra -malli, jonka moottoriksi oli valittavissa turboahdettu 1,8-litrainen (180 hv) bensiinimoottori tai 1,9 TDI (160 hv). Cupran alapuolella oli myös Ibiza FR, jossa samojen moottorien tehot olivat bensiinimallissa 150 hevosvoimaa ja dieselissä 130 hevosvoimaa.


title: SEAT Ibiza

text: Keväästä 2005 lähtien 1,4-litraisen TDI:n tehovaihtoehdot olivat 70 ja 80 hevosvoimaa.


title: SEAT Ibiza

text: Keväällä 2006 ibiza koki kasvojenkohotuksen, jossa se sai uuden etupuskurin aggressiivisemmilla ilmanottoaukoilla. Peräosassa teksti Ibiza oli nyt sijoitettu keskelle takaluukun kantta SEAT-logon alapuolelle.


title: SEAT Ibiza

text: Moottoriosastolla 16-venttiilisen 1,2-litraisen teho nousi 70 hevosvoimaan, pienitehoisemman 1,4-litraisen 86 hevosvoimaan 100-hevosvoimaisen poistuessa samalla valikoimasta. Uutena moottorina oli 1,6 16V (105 hv). Kesällä 2007 myös kahdeksanventtiilinen 1,2-litrainen sai kuusi lisähevosvoimaa. 80-hevosvoimainen 1,4 TDI poistui mallistosta.


title: SEAT Ibiza

text: Neljännen sukupolven Ibiza esiteltiin vuonna 2008, ja se käytti ensimmäisenä mallina Volkswagen Groupin A05-pohjalevyä, jolle perustuvat myös myöhemmin esitellyt Volkswagen Polo V ja Audi A1. Farmarimalli Ibiza ST esiteltiin keväällä 2010 Geneven autonäyttelyssä. Se on hatchbackia 18 senttimetriä pidempi.


title: SEAT Ibiza

text: Vuoden 2008 Euro NCAP -kolaritestistä Ibiza sai tulokseksi täydet viisi tähteä.


title: SEAT Ibiza

text: Bensiinimoottoreina olivat aluksi kolmisylinterinen 1,2-litrainen (69 hv) sekä nelisylinteriset 1,4- (86 hv) ja 1,6-litraiset (105 hv). Dieselmoottorit olivat 1,4 TDI (80 hv) ja 1,9 TDI (90/105 hv). Keväällä 2009 tulivat 1,2-litraisen 60-hevosvoimainen versio sekä yhteispaineruiskutteinen 1,6 TDI (90 hv), joka korvasi aiemmat 1,9-litraiset dieselit. Samana syksynä siitä tuli myös 105-hevosvoimainen versio.


title: SEAT Ibiza

text: Vuonna 2009 esiteltiin urheilulliset Ibiza FR- ja Cupra-mallit. Molemmissa oli moottorina turboahdettu suorasuihkutteinen 1,4 TSI, jonka teho oli FR:ssä 150 hevosvoimaa, Cuprassa 180 hevosvoimaa. Vuoden lopusta lähtien FR oli saatavana myös 2,0-litraisella (143 hv) TDI-dieselmoottorilla.


title: SEAT Ibiza

text: Keväällä 2010 tulivat 1,2 TSI (105 hv) ja 1,2 TDI (75 hv), joka korvasi 1,4 TDI:n.


title: SEAT Ibiza

text: Geneven autonäyttelyssä keväällä 2012 esiteltiin kasvojenkohotuksen läpikäynyt Ibiza, jossa se sai uudempia malleja vastaavan keulan ilmeen. Myös sisustaan tehtiin parannuksia.


title: SEAT Ibiza

text: Toisen kasvojenkohotuksensa Ibiza sai vuodelle 2015, jolloin ulkonäölliset uudistukset olivat vähäisempiä. Sisustusta kuitenkin paranneltiin muun muassa uusilla laadukkaammilla materiaaleilla. 1,2- ja 1,4-litraiset vapaasti hengittävät bensiinimoottorit korvasi uusi kolmisylinterinen 1,0-litrainen, joka on saatavana sekä vapaasti hengittävänä (75 hv) että turboahdettuna (95/110 hv) versiona. Vanhasta valikoimasta tarjolle jäi 90-hevosvoimainen 1,2 TSI. Kaikki aiemmat dieselmoottorit korvattiin uudella yhteispaineruiskutteisella 1,4 TDI:llä (75/90/105 hv).


title: SEAT Ibiza

text: Uudistunut Ibiza Cupra esiteltiin Frankfurtin autonäyttelyssä syksyllä 2015. Siinä oli nyt 1,8-litrainen TSI-bensiinimoottori, jonka teho oli 192 hevosvoimaa.


title: SEAT Ibiza

text: Viidennen sukupolven Ibiza esiteltiin Geneven autonäyttelyssä keväällä 2017, ensimmäisenä modulaariselle MQB A0 -pohjalevylle perustuvana mallina. Hieman myöhemmin saapui samaa pohjalevyratkaisua käyttävä Volkswagen Polo VI. Myös SEATin pieni crossover-malli Arona perustuu samalle pohjalevylle. Uusi Ibiza on edeltäjäänsä 87 millimetriä leveämpi ja akseliväliltään 95 millimetriä pidempi, mutta kokonaispituudeltaan kaksi millimetriä lyhyempi. 355-litrainen tavaratila on aiempaa 63 litraa suurempi.


title: SEAT Ibiza

text: Vuoden 2017 Euro NCAP -kolaritestistä Ibiza sai tulokseksi täydet viisi tähteä.


title: SEAT Ibiza

text: Moottoreina olivat aluksi kolmisylinteriset vapaasti hengittävä 1,0 MPI (65/75 hv) ja turboahdettu 1,0 TSI (95/115 hv) sekä nelisylinterinen 1,5 TSI (150 hv). Vuoden 2017 lopulla tulivat dieselmoottori 1,6 TDI (80/95 hv) ja maakaasua polttoaineenaan käyttävä 1,0 TGI (90 hv).


title: SEAT Ibiza

text: Ibiza FR -mallissa on urheilullisempi korimuotoilu, jäykempi jousitus, urheiluistuimet ja urheilullisia sisustuksen yksityiskohtia. Moottorivaihtoehdot ovat 1,0 TSI (115 hv), 1,5 TSI ja 1,0 TGI.


title: Vuoden 1978 toinen konklaavi

text: Vuoden 1978 toinen konklaavi eli paavin valitseva kardinaalien kokous alkoi Sikstuksen kappelissa 14. lokakuuta 1978 ja päättyi 16. lokakuuta samana vuonna. Konklaavissa valittiin seuraaja kuolleelle Johannes Paavali I:lle.


title: Vuoden 1978 toinen konklaavi

text: Kardinaalikollegio oli kokoontunut valitsemaan uutta paavia jo elokuussa 1978, jolloin järjestettiin vuoden 1978 ensimmäinen konklaavi. Tällöin paavinistuimelle oli nostettu italialainen Albino Luciani, joka oli kuitenkin kuollut 33 päivän kuluttua paaviksi tultuaan. Nyt konklaavi oli jälleen kutsuttu koolle valitsemaan uusi johtaja katoliselle kirkolle.


title: Vuoden 1978 toinen konklaavi

text: Pääehdokkaat Johannes Paavali I:n seuraajaksi olivat edellisessäkin konklaavissa vahvoilla ollut konservatiivinen Giuseppe Siri sekä tämän vastaehdokas Giovanni Benelli. Myöhemmin kompromissiehdokkaaksi nousi myös vuoden 1978 aikaisemmassa konklaavissa ehdolla ollut 58-vuotias Karol Wojtyla.


title: Vuoden 1978 toinen konklaavi

text: Konklaavin tarkasta kulusta ei ole luotettavaa tietoa, mutta vallitsevan käsityksen mukaan alussa pääehdokkaina olivat Siri ja Benelli. Heistä kumpikaan ei onnistunut saamaan kahden kolmanneksen enemmistöä ja jo ensimmäisenä päivänä konklaavi oli selvillä siitä, että paaviksi olisi valittava kompromissiehdokas. Tosin kerrotaan, että Giuseppe Siri olisi todennäköisesti saanut tarvittavat kaksi kolmannesta kokoon, mikäli hän olisi ottanut vastaehdokkaansa Benellin kardinaalivaltiosihteerikseen.


title: Vuoden 1978 toinen konklaavi

text: Kerrotaan että Wienin kardinaaliarkkipiispa Franz König olisi ensimmäisenä ehdottanut kardinaalikollegiossa hyvin nuorta 58-vuotiasta Karol Wojtylaa uudeksi paaviksi. Hän puhui sujuvasti viittä eri kieltä ja oli Johannes Paavali I:stä poiketen todella hyväkuntoinen ja terve. Ensimmäisenä Sirin kannattajat siirtyivät tukemaan Wojtylaa ja kuudennen äänestyskierroksen jälkeen Wojtyla ja Benelli olivat tasoissa. Krakovan kardinaaliarkkipiispa Wojtyla ohitti seuraavassa äänestyksessä Benellin ja kahdeksannen äänestyskierroksen jälkeen hänet valittiin uudeksi paaviksi.


title: Motion Picture Association of America

text: Motion Picture Association of America (MPAA) on elokuvateollisuuden etua ajava järjestö, joka edustaa kaikkia suuria yhdysvaltalaisia elokuvastudioita. Järjestö taistelee elokuvapiratismia vastaan ja lobbaa ihmisiä saadakseen muutoksia tekijänoikeuslakeihin.


title: Neloset (yhtye)

text: Neloset oli suomalainen lauluyhtye 1960-luvulla. Se sai alkunsa 1950-luvun lopulla, kun harjoiteltiin partiolippukuntien Kim-näytöstä, joka perustui Kiplingin Viidakkokirjaan.


title: Neloset (yhtye)

text: Yhtye osallistui vuonna 1960 Linnanmäellä järjestettyyn Vihreä oksa -ohjelmaan, jonka musiikista vastannut Harry Bergström huomasi poikien musikaalisuuden ja näin avautui tie levytysstudioon.


title: Neloset (yhtye)

text: Nelosten ensisingle "Kostaja / Malaguena" (TS 431, Triola-merkille) nousi myyntilistoille.


title: Vuoden 1978 konklaavi

text: Vuonna 1978 järjestettiin kaksi konklaavia, eli paavin valitsevaa kokousta.


title: Eden’s Crush

text: Eden’s Crush oli yhdysvaltalainen vuonna 2001 perustettu pop-yhtye. Yhtye nousi julkisuuteen voitettuaan Yhdysvalloissa "Popstars" -kilpailun. Eden's Crushin ensimmäinen single "Get Over Yourself", pääsi Canadian Singles Chart Hot 100 -listalla 10 parhaimman singlen joukkoon. Albumi "Popstars" pääsi Billboardin listalla kuudenneksi parhaimmaksi uudeksi albumiksi. Yhtyeen piti siirtyä Atlantic Recordsin tehtäviin, mutta yhtyeen jäsenet päättivätkin erota ja jatkaa itsenäisesti eteenpäin. Suunniteltu espanjankielinen versio heidän debyyttialbumistaan jäi julkaisematta.


title: Eden’s Crush

text: "Popstars" (toukokuu 2001)


title: Eden’s Crush

text: "Get Over Yourself" (maaliskuu 2001)


title: Eden’s Crush

text:
Eden's Crushin jäsenet ovat hajoamisensakin jälkeen jatkaneet esiintymistään, ilman toisiaan.
Hän on julkaissut yhden soolo-albumin nimeltään Killer Love. Hänen oli tarkoitus julkaista albumi nimeltään Her Name Is Nicole mutta albumia ei koskaan julkaistu.


Alppihiihdon maailmanmestaruuskilpailut 2007 järjestettiin Ruotsin Åressa 3.–18. helmikuuta 2007. Myös Norjan Lillehammer ja Ranskan Val d'Isère olivat halukkaita järjestämään kilpailut. Kilpailut on järjestetty Åressa kerran aiemminkin, vuonna 1954.


title: Alppihiihdon maailmanmestaruuskilpailut 2007

text: Kilpailut tuottivat kisajärjestäjille voittoa noin 35 miljoonaa Ruotsin kruunua (noin 3,8 miljoonaa euroa).


text: Kilpailuihin osallistui 60 maata (joukkuen koko on ilmoitettu suluissa)


title: Järvenpään lukio

text: Järvenpään lukio on Järvenpään Pajalan kaupunginosassa toimiva, oppilasmäärältään Suomen kolmanneksi suurin lukio. Lukion rehtorina toimii Marja-Liisa Lehtiniemi. Iltaisin Järvenpään lukion tiloissa antaa opetusta aikuislinja ja siellä järjestetään myös Järvenpään työväenopiston kursseja.


title: Järvenpään lukio

text: Lukiossa opiskeli lukuvuonna 2013–2014 noin 1 150 opiskelijaa. Järvenpään uusi lukio avattiin vuonna 2003 uusiin tiloihin Lukionkadulle. Lukio tarjoaa vuosittain erittäin laajaa kurssivalikoimaa, joka koostuu suuresta määrästä koulun omia syventäviä kursseja. Erilaisia kursseja on tarjolla vuosittain yhteensä yli 300.


title: Järvenpään lukio

text:
Järvenpään lukio on normaali päivälukio, jossa on mahdollista hakea yhteishaussa myös musiikki-, kuvataide ja media- tai liikuntalinjalle. Erikoislinjojen lisäksi koulussa on tarjottu mahdollisuus hakeutua päivälukion erikoissuuntautumisvaihtoehtoihin Luonnontieteellisyys, Talous ja yrittäjyys sekä Tanssi. Näille linjoille haetaan normaalin päivälukion yhteishaun kautta.
Koulu on palkittu esimerkillisestä työstä LUMA-aineiden (luonnontieteelliset ja matemaattiset) innovatiivisesta opetustavasta. Fysiikan opiskeluun koulu on panostanut merkittävästi rahallisesti hankkimalla oppilastöiden suorittamiseen paljon erilaisia teknisiä laitteita. Tämä on myös näkynyt oppilaiden hyvänä menestyksenä fysiikan valtakunnallisissa kilpailuissa ja ylioppilaskirjoituksissa.


title: Järvenpään lukio

text: Järvenpään lukio tukee oppilaidensa hyvinvointia ja kannustaa liikkumaan. Koululla on myös mukana joukkue jokavuotissa Koululiikuntaliiton SM-turnauksissa koripallossa, jääkiekossa ja jalkapallossa.Lukio on tunnettu modernista arkkitehtuuristaan ja korkeakoulumaiseksi kutsutusta oppimisympäristöstään. Rakennus koostuu kolmesta kerroksesta ja kolmesta pääsiivestä, joihin luokkatilat on jaoteltu aihepiireittäin. Rakennuksen on suunnitellut arkkitehtitoimisto Aarne von Boehm Oy. Rakentaminen aloitettiin tammikuussa 2002 ja ensimmäiset oppilaat aloittivat lukiossa jo elokuussa 2003.


title: Järvenpään lukio

text: Keskellä lukiota on suuri ja avoin kolmen kerroksen korkuinen tila, jossa on ruokala ja esiintymislava. Alimman kerroksen areena-alueen voi muuttaa käytön mukaan ruokalaksi tai ”katsomoksi”, jossa voi seurata Areenalla järjestettäviä tapahtumia. Alue on ylöspäin avoin aina kolmanteen kerrokseen asti ja ylimpänä on suuret ikkunat. Areenan ympärillä toisessa ja kolmannessa kerroksessa on oppilaiden käytössä olevia tietokoneita, pöytäryhmiä ja sohvia välituntien viettämiseen. Koulussa toimii oppilaiden ja henkilökunnan tarpeita palveleva kirjasto, jossa on mahdollisuus tiedonhakuun tai kirjojen ja lehtien lainaamiseen. Kirjastossa on myös mahdollisuus tablet-tietokoneiden pikalainaukseen ja rentoutumismahdollisuus Fat-Boy-säkkituoleilla.


title: Järvenpään lukio

text: Järvenpään lukio on tunnettu laajasta kansainvälisten projektien tarjonnastaan. Lukuvuonna 2012–2013 oppilaille tarjottiin projektimatkoja Kiinaan, Yhdysvaltoihin, Italiaan, Saksaan, Sveitsiin, Venäjälle ja Ruotsiin. Lisäksi lukio osallistui Comenius-projektiin espanjalaisen koulun kanssa, jonka johdosta koululle saatiin espanjalainen vaihto-opettaja talvikuukausien ajaksi. Myös ystävyyskoulusta Kiinasta saapui opettaja kahdeksi viikoksi Suomeen.


title: Järvenpään lukio

text: Koulun suuren koon takia joka vuosi pystytään ottamaan noin kymmenkunta vaihto-oppilasta. Lukuvuonna 2012–2013 koulussa oli yhteensä kymmenen vaihto-oppilasta Japanista, Australiasta, Unkarista, Saksasta, Italiasta ja Paraguaysta. Lukuvuonna 2013–2014 Järvenpään lukion oppilaista 20 oli suorittamassa vaihto-oppilasvuotta maailmalla. Useimmilla kohteena on Yhdysvallat, mutta poikkeuksina myös Etelä-Afrikka ja muutama opiskelija Saksassa ja Ranskassa.


title: Järvenpään lukio

text: Lukio on asemansa ja kokonsa vuoksi kerännyt suuren määrän merkittäviä vierailijoita ja saanut huomiota myös joukkotiedotusvälineissä. Lukiolla vierailee säännöllisesti merkittäviä poliitikkoja ja muita vierailijoita oppilaiden ja opettajien kutsumina.


title: Cañar

text: Cañar on yksi Ecuadorin maakunnista. Sen pinta-ala on noin 3 910 neliökilometriä ja asukkaita siellä on noin 225 000 (2010). Maakunta on nimetty alueella asustavan alkuperäisväestön mukaan ja sen pääkaupunki on nimeltään Azogues.


title: Cañar

text: Cañar sijaitsee Andeilla Ecuadorin keskiosassa. Sen naapuriprovinssit ovat pohjoisessa Chimborazo, idässä Morona-Santiago, etelässä Azuay ja lännessä Guayas.


title: Cañar

text: Provinssin tärkein nähtävyys on Ingapircan rauniokaupunki, joka on Ecuadorin merkittävin arkeologinen esikolumbiaaninen löytö.


title: Cañar

text: Provinssi jakautuu seitsemään kantoniin (pääkaupungit ovat kaikki samannimisiä):


title: Iosif Grigulevitš

text: Iosif Romualdovitš Grigulevitš (, 5. toukokuuta 1913 – 2. kesäkuuta 1988) oli neuvostoliittolainen vakooja 1930- ja 1940-luvuilla.


title: Iosif Grigulevitš

text: Hän murhasi Josif Stalinin vastustajia, anarkisteja ja trotskilaisia.


title: Iosif Grigulevitš

text: Iosif Grigulevitš syntyi kriminjuutalaiseen karaiimiperheeseen Vilnassa. Hänen perheensä muutti Argentiinaan, kun Grigulevitš oli pieni poika. Hän opiskeli jonkin aikaa Euroopassa.


title: Iosif Grigulevitš

text: Jotkin lähteet väittävät, että vain Grigulevitšin isä olisi muuttanut Argentiinaan ja äiti poikineen olisi jäänyt Puolaan, jossa tämä olisi liittynyt kommunistiseen puolueeseen ja saapunut Argentiinaan vasta vuonna 1934. Grigulevitš opiskeli vuonna 1933 Sorbonnen yliopistossa, kunnes pestautui Neuvostoliiton salaisen poliisin NKVD:n palvelukseen. Hän osasi kieliä, muun muassa jiddišiä, espanjaa, englantia, ranskaa ja venäjää, joten NKVD saattoi käyttää häntä eri tehtävissä.


title: Iosif Grigulevitš

text: Iosif Grigulevitš lähetettiin 1930-luvulla Espanjaan, jossa hän toimi marxilaisten joukossa ja auttoi Espanjan sisällissodassa tasavaltalaisia. Hän käytti salanimiä Maks ja Felipe. Vuonna 1938 hän sai siirron Moskovaan ja tammikuussa vuonna 1940 Meksikoon, jossa hänen piti murhata Stalinin pahin vastustaja Lev Trotski, mutta salanimellä "Juzek" esiintynyt Grigulevitš epäonnistui. Meksikosta hän muutti Argentiinaan ja asui siellä koko toisen maailmansodan ajan ja organisoi saksanvastaisia sabotaasitoimia. Hän nai meksikolaissyntyisen neuvostovakoojan Laura Arayo Aguarin.


title: Iosif Grigulevitš

text: Vuonna 1949 Grigulevitš sai siirron Roomaan väärällä Costa Rican passilla nimellä "Teodoro B. Castro", joka oli kuulemma kuuluisan costaricalaisen liikemiehen poika. Vuonna 1951 hänestä tuli Costa Rican suurlähettiläs Italiaan ja Jugoslaviaan. Grigulevitš oli Costa Rican YK:n delegaation jäsen. Salaa hän sai Neuvostoliiton kansalaisuuden ja NKP:n jäsenyyden.


title: Iosif Grigulevitš

text: Vuonna 1953 Grigulevitš määrättiin salamurhaamaan Jugoslavian johtaja Josip Broz Tito. Grigulevitš tapasi Titoa useaan otteeseen, mutta Stalinin kuolema maaliskuussa 1953 keskeytti salamurhasuunnitelmat ja Grigulevitš lopulta kutsuttiin takaisin Moskovaan, mikä merkitsi hänen uransa loppua Neuvostoliiton salaisena edustajana. Costa Rican suurlähettilään äkillinen katoaminen synnytti Roomassa huhuja mafian sekaantumisesta diplomaattisiin piireihin.


title: Iosif Grigulevitš

text: Iosif Grigulevitš kuoli vuonna 1988. Hänen NKVD-jäsenyytensä tuli esille vasta, kun Neuvostoliitto hajosi ja kun niin kutsuttu Mitrohinin arkisto tuli 1990-luvun puolivälissä lännessä julkiseksi.


title: Jazz (Transformers)

text: Jazz on Transformers-universumissa esiintyvä Autobotti. Hasbron luoma hahmo esiintyi ensimmäisen kerran vuonna 1984 "The Transformers" -animaatiosarjassa.


title: Jazz (Transformers)

text: Jazz on Maan kulttuurin asiantuntija ja siksi hän on korvaamaton Autobottina Maassa oleskelun aikana. Jos on jotain, jota tarvitsee tietää ihmisten tarpeista tai aktiviteeteista, hän on Autobotti, jolta kysyä. Jazzilla on joskus taipumusta menettää keskittymiskykynsä työtehtäviinsä, tiedonjanonsa takia Maan kulttuuria kohtaan, joka voi johtaa hänet potentiaalisesti musertaviin tilanteisiin. Vaikka hänen fyysiset ominaisuutensa ja aseistus jättävät paljon toivomisen varaan taistelukentällä, hänen taidoillansa ja nerokkuudellansa vaikeissa tilanteissa, voi usein auttaa Autobotit pois kiperistä tilanteista.


title: Jazz (Transformers)

text: Jazz toimii Optimus Primen oikeana kätenä ja alempana tehtäväjohtajana. Jazz on Autobotti Cliffjumperin ja ihmisliitolaisen Spiken ystävä ja pyörii useasti molempien kanssa. Jazzilla on aina rento asenne, mutta hän suhtautuu tehtäviin vakavasti.


title: Jazz (Transformers)

text: Hahmon ääninäyttelijä Scatman Crothers kuoli vuonna 1986. Tämän takia Jazzin hahmo ei esiintynyt televisiosarjan kolmannella tuotantokaudella kuin mykässä cameo-roolissa.


title: Jazz (Transformers)

text: Vuoden 1986 elokuvassa Jazz on Kuuasema 1:n tarkkailupäällikkö. Unicronin hyökättyä ja tuhottua kuun, Jazz ja Cliffjumper jäivät Unicronin vangeiksi. Elokuvan lopussa Daniel onnistuu pelastamaan heidät ja kaikki palaavat Cybertronille.


title: Jazz (Transformers)

text: Sarjakuvassa Jazz oli alusta asti mukana. Alussa Jazzin liian nopea toiminta aiheutti Autobottien ihmisliittolaisen Buster Witwickyn isälle sydänkohtauksen. Nopeasti Jazz alkoi rakastaa Maa-planeetan Rock ja pop -musiikkia. Jazz myös hankki Autoboteille vanhavan ihmisliittolaisen, öljypohatta G.B. Blackrockin. Jazz lupasi Autobottien suojelevan tämän öljykenttiä. Vastapalvelukseksi Autobotit saivat käyttöönsä Blackrockin polttoainetta. Jazz toimi pitkään sarjakuvassa taustajoukoissa. Paljon myöhemmin, Decepticon Starscreamin saatua valtavat voimat, alikantalta, Jazz kuului Starscreamin pysäyttämään lähetettyyn Autoboteista ja Decepticoneista koostuvaan partioon. valitettavasti Starscream tuhosi hyökkääjät ja Jazz joutui kymmenien muiden Autobottien ja Decepticonien kanssa deaktivoiduksi, pitkäksi aikaa.


title: Jazz (Transformers)

text: Myöhemmin Autobot lääkäri Ratchet herätti Grimlockin, Bumblebeen ja Jazzin takaisin eloon, käyttämällä avuksi Pretender-kuoria. Näin Jazzista tuli Predenter. Jazz kuului yhdessä Grimlockin, Bumblebeen ja muutaman Micromasterin kanssa maahan lähetettävään pelastus-partioon, minkä tehtävä oli täydentää Optimus Primen vajaita joukkoja. Valitettavasti Decepticonien hyökkäys aiheutti siirtimenä toimineen avaruusportin sekoamisen ja ryhmä joutui syvälle Cybertronin ytimeen. Sieltä he löysivät oman luojansa Primuksen, nukkumassa. Decepticonien hyökätessä heidän kimppuunsa, Primus heräsi ja huusi valtavan tuskanhuudon. Unicron kuuli tämän ja paikallisti Cybertronin. Cybertronin Autobot johtaja Emirate Xaaron onnistui lähettämään partion viime hetkellä avaruusportilla maahan, missä he liittyivät Optimus Primen joukkoihin.


title: Jazz (Transformers)

text:
Myöhemmin, Matrixin etsinnän aikana Jazz kuului Grimlockin johtamaan Autobot partioon, minkä Optimus Prime oli lähettänyt etsintöihin. Partio myös löysi Matrixin, mutta menetti sen pia Decepticon-lordi Thunderwingille. Myöhemmin, kun Thunderwingistä oli päästy, Optimus lähetti Autobot partion pelastamaan heikkoina olevat Grimlockin, Bumblebeen ja Jazzin.
Seuraavaksi ja viimeistä kertaa Jazz nähtiin taistelemassa yhdessä muiden Transformerien rinnalla, kotiplaneetta Cybertronilla, Unicronin hyökättyä sinne.


title: Jazz (Transformers)

text: Jazz on mukana vuonna 2007 julkaistussa näytelmäelokuvassa "Transformers". Hän on edelleen samanlainen kuin alkuperäisessä "The Transformers" -sarjassa. Vain hänen muuntautumismuotonsa ja robottiulkonäkönsä on päivitetty.


title: Jazz (Transformers)

text: Elokuvassa Jazz puhuu katuslangia ja käyttää hip hop -liikkeitä. Hän on myös ainoa Autobot, joka kuolee lopputaistelussa, Decepticoneja vastaan. Megatron repii hänet kahtia, Jazzin ärsytettyä häntä.


title: Jazz (Transformers)

text: "" -pelissä Jazzilla voi pelata vain kaksi pakollista tehtävää. Jazz oli Autobottihahmoista ainoa, joka kuoli molemmissa kampanjoissa. Autobottikampanjassa Brawl tappoi hänet. Decepticonkampanjassa hänet tappoi Barricade.


title: Jazz (Transformers)

text: "" -pelissä Jazz on saatavilla pelihahmoksi Xbox 360- ja PlayStation 3 -versioille erään lisäsisällön kautta. Jazz käyttää aseinaan luotikivääriä ja plasmasirppilaukaisinta. Erikoiskykynä hänellä on supernopeus, jonka ansiosta hän pystyy liikkumaan nopeammin.


title: Jazz (Transformers)

text: Täysin yhdysvaltalaisessa "" -sarjassa Jazz kuuluu Cybertronin Eliittivartiostoon. Hahmon äänenä toimi näyttelijä Phil LaMarr.


title: Jazz (Transformers)

text: "" -pelissä Jazz on yksi lukituista hahmoista, joilla voi pelata vain moninpelitilassa. Jazzin voi saada hahmoksi esitilauksena Best Buysta tai EB Gamesiltä. Jazz tuli myöhemmin saataville pelihahmoksi myös ladattavan lisäsisällön kautta.


title: Touch Too Much

text: ”Touch Too Much” on australialaisen hard rock -yhtye AC/DC:n kappale vuodelta 1979. Se julkaistiin yhtyeen "Highway to Hell" -albumilla. Singlenä se julkaistiin vuonna 1980. Kappale on viimeinen singlejulkaisu, joka julkaistiin Bon Scottin olessa laulajana. Hän kuoli 19. helmikuuta 1980 alkoholimyrkytykseen.


title: Touch Too Much

text: AC/DC esitti kappaleen "Top of the Pops" -listaohjelmassa 7. helmikuuta 1980. Tämä oli Bon Scottin viimeinen esiintyminen yhtyeen riveissä.


title: Touch Too Much

text: Kappaleen varhainen versio löytyy yhtyeen albumilta "Volts", joka julkaistiin "Bonfire"-boksin mukana vuonna 1997.


title: Touch Too Much

text: Kappaleen ovat tehneet Angus Young, Malcolm Young ja Bon Scott.


title: Alyson Michalka

text: Alyson Renae ”Aly” Michalka (s. 25. maaliskuuta 1989 Torrance, Kalifornia) on yhdysvaltalainen näyttelijä ja laulaja. Kenties parhaiten Michalka tunnetaan Keely Teslow’n roolista televisiosarjassa "Poika tulevaisuudesta" ja Taylor Callumina "Cow Belles" -elokuvassa. Hän muodostaa sisarensa Amanda Michalkan kanssa tyttöduon Aly & AJ. Heinäkuussa 2009 duo vaihtoi nimekseen 78violet. Michalka on näytellyt myös esimerkiksi televisiosarjoissa "Hellcats", "Miehen puolikkaat" ja "iZombie".


title: Alyson Michalka

text: Michalka syntyi Torrancessa, Kaliforniassa vuonna 1989. Hänen vanhempansa ovat Mark ja Carrie Michalka. Alyson ja hänen kaksi vuotta nuorempi siskonsa Amanda kasvoivat Seattlessa, Washingtonissa. Michalka on soittanut pianoa viisivuotiaasta lähtien ja aloitti kitaransoiton 13-vuotiaana. Näyttelemisen hän aloitti viiden vuoden ikäisenä kirkkonäytelmissä. Hän asuu nykyään perheensä kanssa Los Angelesissa.


title: Alyson Michalka

text: Vuonna 2015 Michalka meni Italiassa naimisiin tuottaja Stephen Ringerin kanssa.


title: Alyson Michalka

text: Michalkan ensimmäinen rooli oli Keely Teslow Disney Channelin televisiosarjassa "Poika tulevaisuudesta". Vuonna 2005 hän esiintyi elokuvassa "Now You See It...", jossa hän esitti Allyson Milleriä. Seuraavana vuonna ilmestyi Michalkan sisarusten tähdittämä elokuva "Cow Belles".


title: Alyson Michalka

text: Alyson Michalka ja hänen sisarensa Amanda ovat perustaneet duon "Aly & AJ", joka julkaisi ensimmäisen albuminsa "Into the Rush" vuonna 2005 Hollywood Recordsin tuottamana. Aly & AJ on julkaissut singlejä soundtrackeille ja kokoelmalevyille ja esiintynyt konserttitaltioinneissa.


title: Katso kenguru loikkaa / Putti putti

text: Katso kenguru loikkaa/Putti putti on vuonna 2000 julkaistu albumi, jolla esiintyy kaksi 1960-luvun suosittua lauluyhtyettä, Kukonpojat ja Neloset. Albumi on osa 20 suosikkia -sarjaa.


title: Walter Matthau

text: Walter John Matthau (alkujaan "Walter John Matthow", 1. lokakuuta 1920 New York Yhdysvallat – 1. heinäkuuta 2000 Santa Monica) oli yhdysvaltalainen näyttelijä, joka sai Oscar-palkinnon elokuvasta "Onnenonkijat". Hänen tunnetuin roolinsa oli ”Oscar Madison” elokuvassa "Parittomat kaverukset" ("The Odd Couple"). Muita elokuvia muun muassa "Ville Vallaton" ja "Earthquake". Ystävänsä Jack Lemmonin kanssa hän teki useita elokuvia kuten "Etusivu uusiks'", "Äksyt vanhat herrat" ja "Äksymmät vanhat herrat".


title: Walter Matthau

text: Walter Matthow syntyi New Yorkin Lower East Sidessa Manhattanilla venäjänjuutalaisen ja liettuanjuutalaisen siirtolaisparin toiseksi vanhimpana lapsena.


title: Walter Matthau

text: Matthau tunnettiin ohjaajien parissa järkähtämättömän ammattitaitoisena: kunhan käsikirjoitus oli kunnollinen, sai ohjaaja rauhassa vaikka torkkua. Matthau kehitteli tilanteita virtuoosimaisesti improvisoiden, eikä hänen ottojaan tarvinnut yleensä uusia. Vain hänen pitkäaikaisen ystävänsä Jack Lemmonin mukana olo samassa filmissä vaati kriitikoiden mukaan tarkkaavaisuutta: Markku Tuulen ja Antti Alasen mielestä Lemmonin hysteerisyys saattoi ajoittain olla niin päälle tunkevaa, että Matthaunkin normaalisti järkkymätön käynti saattoi horjahdella.


title: Walter Matthau

text: Matthau sai 1970-luvulla sydänkohtauksen ja tämän seurauksena lopetti ketjutupakoinnin ja alkoi kävellä viisi mailia päivässä. Hän kuoli sydänkohtaukseen sairaalassa Santa Monicassa 79-vuotiaana 1. heinäkuuta 2000.


title: Koehyppääjä

text: Koehyppääjä on mäkihypyssä käytetty hyppääjä, joka ei kilpaile. Esimerkiksi tilanteessa, jossa kilpailussa on ollut keskeytys hankalien tuuliolojen vuoksi, koehyppääjä varmistaa mäen olevan turvallisessa hyppykunnossa kilpailun jatkumiseksi. Koehyppääjän ei ole tarkoitus hypätä pitkälle, vaan varmistaa mäen turvallisuus. Koehyppääjän tunnistaa liivistä, jossa on V-kirjain ja jokin numero, esimerkiksi V 8.


title: New Strangers

text: New Strangers oli suomalainen yhtye joka levytti 1970 ja 1980-luvuilla.


title: Yalla ya Nasrallah

text: Yalla ya Nasrallah on israelilainen poplaulu, jonka on tehnyt Frishman and the Pioneers -yhtye Israelin ja Libanonin välisen sodan aikana 2006. Sen sanoitukset on suunnattu Hizbollahia (erityisesti sen johtomiestä Nasrallahia), Irania ja Syyriaa vastaan. Laulusta tehdyssä amatöörimäisessä musiikkivideossa on pätkiä Israelin armeijan harjoituksista.


title: Koiran parvovirus

text: Koiran parvovirus, lyhyemmin CPV-2, on koirien parvovirusripulin aiheuttaja. Tauti leviää nopeasti, ja se on vaarallinen erityisesti pennuille sekä vanhoille ja yleiskunnoltaan heikoille koirille. Parvovirustartunnan oireita ovat ruokahaluttomuus, raju oksentelu, kuume sekä aluksi limainen ja myöhemmin verinen ripuli. Taudin itämisaika on kolmesta kahdeksaan päivää. Taudille ei ole spesifistä hoitoa, mutta sitä vastaan on kehitetty rokotteita, jotka kuuluvat koiran perusrokotusohjelmaan. Parvovirus on hyvin kestävä ja voi säilyä tartuntakykyisenä sairaan koiran ulosteiden saastuttamassa ympäristössä pitkiä aikoja. Koiran parvovirus ei tartu ihmiseen.


title: Koiran parvovirus

text: Koiran parvovirus todettiin ensimmäisen kerran 1970-luvun lopussa. Virus levisi nopeasti koirapopulaatioihin ympäri maailmaa. On todennäköistä, että koiran parvovirus on kehittynyt kissan parvoviruksesta, joka on kissaruton aiheuttaja. On mahdollista, että viruksen kehittyminen on tapahtunut siten, että virus on ensin siirtynyt kissaeläimistä muihin lihansyöjiin, kuten minkkeihin ja kettuihin, ja niistä edelleen koiriin.


title: Koiran parvovirus

text: Ensimmäiset tautitapaukset koirissa ja villeissä koiraeläimissä todettiin vuonna 1978. Ensimmäinen tunnettu positiivinen verinäyte otettiin vuonna 1976. Viruksen kehitystä selvittävät tutkimukset ovat osoittaneet, että se on sopeutunut koiraeläimiin ainakin kymmenen vuotta tätä aiemmin. 1980-luvulla koiran parvoviruksesta kehittyi kaksi uutta tyyppiä: 2a ja 2b. Nämä tyypit ovat käytännössä syrjäyttäneet alkuperäisen viruksen. Nämä uudet virustyypit pystyvät lisääntymään myös kissan soluissa.


title: Koiran parvovirus

text: Vielä uudempi parvovirustyyppi löydettiin Italiasta vuonna 2001. Se nimettiin 2c-tyypiksi . Vanhojen viruskantojen retrospektiivinen tutkimus on osoittanut, että tämä virustyyppi on kiertänyt Saksassa koirissa jo vuodesta 1996 lähtien. Uudesta virustyypistä 2c on havaintoja monesta maasta, joten on todennäköistä, että se on levinneisyydeltään lähes maailmanlaajuinen.


title: Koiran parvovirus

text: Parvovirus tarttuu kosketustartuntana koirasta toiseen. Ulosteiden saastuttaman materiaalin välityksellä tapahtuva tartunta on merkittävässä asemassa. Eräät rodut, kuten dobermannit ja rottweilerit, ovat tutkimusten mukaan muita herkempiä parvovirustartunnalle .


title: Koiran parvovirus

text: CPV-2 tarttuu elimistön nopeasti jakautuviin soluihin. Näitä ovat mm. luuytimessä olevat immuunijärjestelmän solut sekä suoliston pintasolukko. Suolen epiteelituho aiheuttaa tulehdusreaktion, jonka oireina todetaan ripulia ja oksentelua sekä verenvuotoa. Oireet ilmaantuvat yleensä noin 5 päivän kuluttua tartunnasta. Tyypillisessä taudinpurkauksessa virus iskee 6–20 viikon ikäisiin pentuihin, joilla todetaan äkillistä ripulia ja oksentelua, josta seuraa nopeasti henkeä uhkaava kuivuminen. Immuunijärjestelmän solujen tuho johtaa valkosolujen vähyyteen, mikä altistaa vakaville bakteeri-infektiolle. Nuorilla pennuilla saatetaan lisäksi todeta äkillinen sydänlihastulehdus . Sydämen toiminnan häiriintyminen voi aiheuttaa hapenpuutteesta johtuvia aivovaurioita. Virustartunnan aiheuttama kuolleisuus voi olla jopa 35 %. Huolimatta siitä, onko tartunnan saaneella koiralla ripulia vai ei, se erittää suuria määriä virusta ulosteeseensa. Viruseritys on huipussaan 3–8 päivän kuluttua tartunnasta. Viruksen erittyminen ulosteeseen vähenee nopeasti ja on yleensä vähäistä 10–14 vrk:n kuluttua tartunnasta.


title: Koiran parvovirus

text: Alustava diagnoosi voidaan tehdä esitietojen ja kliinisen tutkimuksen perusteella. Verinäytteestä todettava valkosolujen vähyys tukee parvovirusinfektion mahdollisuutta mutta ei ole spesifinen löydös. Taudinmääritys voidaan varmistaa ulosteesta tehtävällä virusosoituksella, johon käytetään yleensä ns. pikatestiä tai PCR-menetelmää. Parvovirustartunta voidaan diagnosoida myös vasta-ainetutkimuksella seeruminäytteistä. Seeruminäytteitä otetaan kaksi: ensimmäinen oireiden ilmennyttyä ja myöhempi noin kahden viikon kuluttua. Käytännössä vasta-ainetutkimuksia käytetään vähän diagnostiikassa, koska tuloksen saamisessa on huomattava viive verrattuna viruksen osoittamiseen ulostenäytteestä.